
Методик ҡулланманы Шамонино ауылы «Аҡбуҙат» балалар баҡсаһы педагогтары төҙөнө








«Минең тыуған Өфө районым» методик ҡулланмаһы тәрбиәләнеүселәрҙең тәбиғәт тураһында белемен киңәйтә, тирә-яҡ, Кесе Ватан тураһында тәүге мәғлүмәттәрҙе танып белергә ярҙам итә, тыуған яҡҡа һөйөү, яҡташтарының ҡаҙаныштары менән ғорурланыу хисе тәрбиәләй.
Методик ҡулланма Өфө районы тәрбиәселәренә, педагогик белгестәргә, профиль буйынса белем алыусы урта һәм юғары уҡыу йорттары студенттарына тәғәйенләнә.





Инеш
Тыуған яҡты өйрәнеү балалар тәрбиәләүҙә ҙур әһәмиәткә эйә. Был процестың тирә-яҡты танып белеү, интеллектуаль, ижади һәләттәренең үҫешенә тәьҫире ҙур. Кесе Ватан – ул балалар өсөн тирә-яҡ тәбиғәт, ғаилә, йәшәгән йорто, балалар баҡсаһы, мәктәп. Шулай уҡ Өфө районының, уның ауылдарының иҫтәлекле урындары, тарихи һәм мәҙәни үҙәктәре, хужалыҡ ерҙәре, данлыҡлы, күренекле кешеләре лә тыуған яҡҡа инә.
Был методик ҡулланма балаларҙы мәҙәни, экологик,тәбиғәтте һаҡлау, социаль-иҡтисади аспекттар менән таныштыра. Ауылдың, райондың элекке һәм бөгөнгө көн мәҙәниәте, йолалары, ғөрөф-ғәҙәттәре менән таныштырып, мәктәпкәсә йәштәге балаларҙа ғорурлыҡ, батырлыҡ, героизм тойғоларын тәрбиәләйбеҙ, интеллектуаль һәм ижади ҡомарын үҫтерәбеҙ, патриотик һәм гражданлыҡ хистәрен тәрбиәләйбеҙ. Өфө районының тарихын өйрәнеү яңы быуын балаларына бик кәрәк тип иҫәпләйбеҙ, сөнки был тема яҡшылап өйрәнелмәгән. 
Был методик ҡулланма тәрбиәселәр, уҡытыусылар, педагогик институттар студенттарына тәғәйенләнә.

Методик ҡулланманың бурыстары:
Шамонин ауылын, Өфө районын һәйбәт белгән һәм яратҡан, Кесе Ватандың патриотын, Рәсәй гражданын тәрбиәләү, булғанды һаҡларға, артабан үҫтерергә һәм шәхестең төрлө яҡлап үҫешенә булышлыҡ итеү.

Методик ҡулланманың маҡсаттары.
Белем биреү:
· тыуған яҡтың һәм уның халҡының тормошон төрлө яҡлап ҡарау, ҡатмарлы структураһын аңларға булышлыҡ итеү;
· үҙ ауылыңа, районыңа ҡарата патриотик хистәр, йәшәгән ергә һөйөү тойғоһо тәрбиәләү, тыуған яғыбыҙға шәхси ҡиммәттәр булдырыу.
Тәрбиәләүсе:
· балалар коллективында һәм йәмғиәттә толерантлыҡ хистәре булдырыуға булышлыҡ итеү;
· ғаилә нигеҙҙәрен нығытыуға булышлыҡ итеү, был теманың эстәлеге менән балаларҙы ғына түгел, ата-әсәләрҙе лә ҡыҙыҡһындырыу, өйрәнеү өсөн ғаилә архивын байытыу, олатай-өләсәйҙәрҙең, өлкән быуын туғандарҙың тоҡом, шәжәрә, тыуған ерҙәр тураһындағы әңгәмәләрен йыйыу һәм ошо темаға китаптар уҡыу;
· экологик мәҙәниәтте булдырыуға, үҙ аллы тирә-йүндәге хәүефһеҙлекте баһаларға булышлыҡ итеү;
· тирә-йүнгә ыңғай, һаҡсыл ҡараш, социаль яуаплылыҡ тәрбиәләү;
· коллективизм, хеҙмәт һөйөүсәнлек, бер-береңә ярҙамсыллыҡ тәрбиәләү;
· балалар коллективында ыңғай психологик мөхит булдырыу, аралашыуға мохтажлыҡты булдырмау.
Үҫтереүсе:
· танып белеүгә ҡыҙыҡһындырыу, интеллект һәм ижади һәләттәрен үҫтереү, тыуған яҡ тураһында күберәк белергә, өйрәнергә теләк тыуҙырыу;
· көндәлек тормошта тыуған яҡ тураһындағы белемдәрен ҡулланырға, бөгөн һәм киләсәктә урындағы тотҡарлыҡтарҙы хәл итеүҙә ҡатнашыуға булышлыҡ итеү;
· шәхестең ихтыяр көсөн, әҙәплелек сифаттарын үҫтереү.

Методик ҡулланманың йөкмәткеһе.
Методик ҡулланма түбәндәге бүлектәргә бүленгән:
· “Минең кескәй Ватаным”,
· “Өфө районы хайуандары”,
· “Өфө районы үҫемлектәре”,
· “Өфө районының һыу ятҡылыҡтары”,
· “Өфө районының иҫтәлекле урындары”,
· “Өфө районы халҡы”,
· “Өфө районы халҡының тарихы һәм йолалары”,
· “Өфө районының күренекле кешеләре”,
· “Өфө районы халҡының ижады һәм эштәре”.

Көтөлгән һөҙөмтә:
· өлкән төркөм балаларында Өфө районы халҡының, тыуған ауыл тарихы, тәбиғәте, йолалары, ғөрөф-ғәҙәттәре, йәшәү рәүеше тураһында белемдәр булдырыу;
· алған белемде балалар баҡсаһының төрлө белем биреү эшмәкәрлегендә ҡулланыу;
· балалар баҡсаһының белем биреү программаһы йөкмәткеһен үҙләштергәндә өлкән төркөм балаларының ижади әүҙемлеге һәм үҙаллылығы;
· башҡорт һәм рус телдәрендә электрон йыйылмаларҙа методик һәм дидактик материалдарҙың һаҡлау банкын булдырыу;
· инновация эшмәкәрлегендә педагогтарҙың ата-әсәләр менән тығыҙ бәйләнештә булыуы.


Өлкән төркөмдә диагностика
1. Беҙҙең ауыл нисек барлыҡҡа килгәнен беләһеңме?
2. Өфө районының гербын күрһәт.
3. Өфө районында ниндәй хайуандар йәшәй?
4. Һүрәттә Өфө районының яландарында йәшәүсе йәнлектәрҙе күрһәт.
5. Беҙҙең ауылдың ниндәй ҡоштарын беләһең?
6. Хайуандарҙы һаҡлау өсөн ниндәй ысулдар беләһең?
7. Бөҙрә ҡайындың төҙөлөшөн һүрәтлә.
8. Ағастар ҡыуаҡтарҙан нисек айырыла?
9. Ниндәй дарыу үләндәрен беләһең?
10. Ниндәй йыш осраусы ҡыр үләндәрен беләһең?
11. Өфө районының иң оҙон йылғаһын әйт.
12. Өфө районының ниндәй иң ҙур күлен беләһең?
13. Йылға һәм күлдәрҙә йәшәүсе йәнлектәр тураһында һөйлә.
14. Һыуҙы таҙартыусы ысулдарҙы беләһеңме?
15. Шамонин ауылында ниндәй әһәмиәтле урындарҙы атай алаһың?
16. Беҙҙең ауылдың социаль объекттарын ата.
17. Булгаков ауылы нисек барлыҡҡа килгән?
18. Ниндәй яңы ауылдарҙы беләһең?
19. Өфө районында ниндәй милләт йәшәй?
20. Өфө районында ниндәй халыҡ йәшәй, улар ниндәй байрамдар үткәрәләр?
21. Ниндәй милли аҙыҡ һәм эсемлектәрҙе атай алаһың?
22. Төрлө милләттең йолаларын иҫкә төшөр.
23. Шамонин ауылының танылған кешеләрен һанап күрһәт.
24. Өфө районында рәссамдарҙан кем йәшәй?
25. Шамонин ауылының атҡаҙанған артистарын, музыканттарын һанап күрһәт.
26. Ата-бабаларҙың эш ҡоралдарын беләһеңме?
27. Ҡортсолоҡ һәм йылҡысылыҡтың хәҙерге заман эш ҡоралдарын иҫеңә төшөр.

Балаларҙың һәр яуабы 0 – 2 балл менән баһалана. Иң юғары балл – 27.
2 балл – юғары балл. Бала үҙаллы һәм тулы яуап бирә.
1 балл – уртаса балл. Бала өлкәндәр ярҙамында яуап бирә.
0 балл – түбән балл. Бала үҙ аллы яуап бирә алмай.
Мониторинг йылына ике тапҡыр үткәрелә (май, сентябрь).
	
Өлкәндәр төркөмө 

	Ай
	Тема
	Маҡсат

	Сентябрь

	«Алсәскәнең өләсәһе» темаһына конспект дәресе.
	Балаларҙың көҙ, көҙгө байлыҡ тураһында белемдәрен барлау.
Бурыстар:
- йәшелсә, емеш-еләктең файҙаһын аңлатыу;
- йәшелсә, емеш-еләктәргә ыңғай ҡараш тәрбиәләү;
- телмәр үҫтереү.

	Октябрь

	Виртуаль экскурсия «Ялан йәнлектәре»
	Ялан хайуандарын иҫкә төшөрөү. Ҡыҙыҡһыныу уятыу, һүҙ байлығын арттырыу. Уларға ҡарата һаҡсыл ҡараш тәрбиәләү.


	Ноябрь

	 «Беҙҙең ауылдың ҡоштары» темаһына
конспект дәресе

	 Ҡоштар менән таныштырыуҙы дауам итеү.
Бурыстар:
-тере тәбиғәткә ҡарата ҡыҙыҡһыныу үҫтереү;
- ҡоштарҙы һаҡлау, уларға ярҙам итеү теләге тыуҙырыу;
- балаларҙың аң-белемен, һөйләү телмәрен үҫтереү.


	Декабрь

	Әңгәмә «Хайуандарҙы һаҡлау»
	Балаларҙың күҙәтеүсәнлеген, иғтибарын үҫтереү, йәнлектәргә шәфҡәтлелек, һаҡсыл ҡараш тәрбиәләү.
Бурыстар:
- балаларға хайуандарҙы, тирә-яҡ мөхитте һаҡлау буйынса һығымталар яһарға өйрәтеү;
- балаларҙа хайуандарға, ҡоштарға ҡарата хәстәрлекле, иғтибарлы мөнәсәбәт уятыу, уларға ярҙам итеү теләге булдырыу;
- анализлау оҫталығына өйрәтеү.

	Ғинаур

	Иллюстрация ҡарау  «Ағастар» 
(Йыш осраған) 
	Балаларҙың тирә-яҡ тураһында белемдәрен киңәйтеү.
Бурыстар:
- ағастарҙың төҙөлөшө, уларға хас булған һыҙаттары менән танышыуҙы дауам итеү;
- балаларҙың ағастарҙы олононан, һәм япраҡтарынан айыра белеү оҫталыҡтарын нығытыу;
- ылыҫлы һәм япраҡлы ағастар тураһында күҙаллауҙарын барлыҡҡа килтереү;
- бәйләнешле телмәрҙе байыҡтырыуҙы дауам итеү;
- тирә-яҡ мөхитендә ориентир оҫталығын камиллаштырыу;
- бер-береһе менән матур мөғәмәләлә аралаша белеүҙәрен, иптәштәренең яуабы менән килешеү йәки килешмәүен әйтә белеүҙәрен үҫтереү;
- фекерләүҙе һәм иғтибарҙы нығытыу.


	Февраль 
	Гербарийҙар ҡарау «Дарыу үләндәре»


	Балаларҙың Башҡортостан тураһында булған белемдәрен киңәйтеү.
Бурыстар:
- Башҡортостандың, Өфө районының балалар белмәгән шифалы үләндәре менән таныштырыу;
- балаларҙың телмәрен, фекерләүен, күҙәтеү һәләтен үҫтереү;
- тәбиғәткә һөйөү һәм һаҡсыл ҡараш тәрбиәләү.


	Март 
	«Серле ҡурай» темаһына
конспект дәресе


	Балаларҙың тирә-яҡ донъя, тыуған яҡ тураһында белемдәрен киңәйтеү.
Бурыстар:
1) белем биреү: 
- балаларҙың ҡурай тураһында белемен киңәйтеү;
- балаларҙа тасуири хикәйә төҙөүҙе, һүҙъяһаусы ялғауҙарҙы ҡулланыуҙы формалаштырыу;
2) үҫтереүсе: 
- һүҙ байлығын арттырыуҙы,  бәйләнешле телмәр үҫтереүҙе, сағыштырыу һәм анализлауҙы, фекерләүҙе үҫтереү;
3) тәрбиәләүсе:
- балаларҙа тыуған яҡҡа, халыҡ ижадына, музыкаға һөйөү тәрбиәләү.



	Апрель 
	«Йылға һәм күл йәнлектәре» темаһына конспект дәресе

	Сөсө һыулы йылға һәм күл йәнлектәре менән таныштырыу.
Бурыстар:
- балаларҙы  Өфө районында урынлашҡан сөсө һыулы йылға һәм күл йәнлектәре, уларҙың үҙенсәлектәре, йәшәү рәүеше менән таныштырыу.  Һүрәт буйынса тасуирларға өйрәтеү;
- йылға һәм күл йәнлектәренә ҡарата ҡыҙыҡһыныу тыуҙырыу, хәтер, иғтибар, фекерләүҙе үҫтереү;
- һыу йәнлектәренә ҡарата иғтибарлылыҡ тәрбиәләү.


	Май 
	«Аҡбуҙатты ҡотҡарыу» темаһына конспект дәресе

	Маҡсат: балаларҙы фитбол тубы менән таныштырыу, шул рәүешле дәрескә ҡыҙыҡһыныу уятыу.
Белем биреү маҡсаты – «физик үҫеш».
Йүнәлеше: мәктәпкәсә йәштәге балаларҙың физик һәләттәрен үҫтереү.
Эшмәкәрлек төрҙәре интеграцияһы: уйын, хәрәкәт.
Белем биреү интеграцияһы: танып белеү.
Бурыстары: 
Белем биреү маҡсаттары: 
1. Дуға аша бер-бер артлы шыуышыуҙы артабан дауам итеү.
2. Предметты яурын тәңгәленән вертикаль сәпкә һелтәү күнекмәләре.
3. Канат буйлап тура (приставной) аҙымдар менән йөрөүҙе дауам итеү.
Үҫтереү маҡсаттары:
физик әүҙемлекте, һығылмалылыҡты, йылғырлыҡты, теүәллекте үҫтереү.
Тәрбиәүи маҡсаттар:
1. Балаларҙа «Урал батыр» эпосына ҡарата ҡыҙыҡһыныу уятыу.
2. Иптәштәренә ҡарата йылы мөнәсәбәт тәрбиәләү; ирешелгән маҡсаттарға ҡыуанырға өйрәтеү.








Сентябрь

«Алсәскәнең өләсәһе» темаһына конспект дәресе

Маҡсат: балаларҙың көҙ, көҙгө байлыҡ тураһында белемдәрен барлау.
Бурыстар:
· йәшелсә, емеш-еләктәрҙең файҙаһын аңлатыу;
· йәшелсә, емеш-еләктәргә ыңғай ҡараш тәрбиәләү;
· балаларҙың телмәрен үҫтереү.
Дәрес барышы:
– Балалар! Бөгөн беҙгә Алсәскәнең өләсәһе килгән. Үҙенең баҡсаһындағы емеш-еләкте һеҙҙең менән байҡамаҡсы. Тыңлағыҙ әле.
– Һаумыһығыҙ, балалар! Һеҙгә ҡунаҡҡа килеп тә еттем. Минең баҡсамда бик сәйер ағас үҫеп сыҡҡан. Ҡарағыҙ әле, был ағастың өлөшө ниндәй ағастыҡы? (Ҡайын). Ә алмалар ҡайһы ағастыҡы? (Алмағастыҡы). Был – йомаҡ ағас, ә беҙ уның йомаҡтарын сисергә тейешбеҙ.
Беренсе алманы алайыҡ әле.
Бейектә, һинән өҫтә
Алланып ҡына бешә.
Бешһә өҙөлөп төшә,
Сысҡандың башын тишә. (Алма, емештәр)
– Әйҙәгеҙ беҙ һеҙҙең менән серле тоҡсай уйынын уйнап алайыҡ. Тоҡсайға ҡулын тығып кем был әйбер тураһында һөйләй?
– Алма – түңәрәк шар формаһында, шыма ғына, һабағының урыны соҡорайып тора.
– Грушаның формаһы – дөрөҫ булмаған овал. Ул лампочкаға оҡшаған. Йәшел төҫтә.
– Әфлисун  – шар, тышы ҡытыршы, һарғылт-ҡыҙыл төҫтә.
– Лимон – овал формаһында, һары төҫтәге тропик емеш.
– Афарин. Ҡайҙа әле, икенсе алманы алайыҡ. Көҙ һәм уның тураһында ниндәй шиғыр беләһегеҙ.
– Сабина.
– Әмилә.
– Илдар.
– Балалар, ә был алма ниндәй төҫтә? Алтын төҫөндә. Был алмала ниндәй сер йәшеренгән?
Музыкаға Сөмбөлә инә.
Сөмбөлә: Һаумыһығыҙ, балалар!
Бер илап, бер көлөп,
Әле һары күлдәк кейеп,
Әле ҡыҙылын һөйҙө,
Япраҡтарҙы өйөрөлтөп,
Ел өрҙөрөп, бейетеп,
Көҙ килде – мин килдем.
[bookmark: _Hlk160288359]– Ә беҙ һеҙҙең турала  йыр беләбеҙ! («Сөмбөлә»)
Сөмбөлә: Рәхмәт, балалар! Алсәскәнең өләсәһендә баҡса бар икән тип ишеттем. Йәгеҙ әле, әйтегеҙ, нимә ул баҡса?
– Алсәскәнең өләсәһендә ниндәй емеш-еләк үҫә?
Баҡса үҫтергән кешене нисек атайҙар?
Һеҙҙең уйын баҡсаһында алмалар үҫәме?
Баҡса алмалары ниндәй була? Ни өсөн баҡса алмалары эре һәм тәмле була?
– Сөнки уларға һыу һибәләр, ашлама индерәләр, тәрбиәләйҙәр.
– Дөрөҫ, афарин, балалар.
Өләсәй: Мин ҡышҡылыҡҡа компот ҡайнатырға уйлайым. Иҫемә төшөрөгөҙ әле, банкаға ниндәй емеш-еләктәрҙе һалырға ярай? (Балаларҙы төркөмләү)
– Емештәрҙең өҫтөнә тағы нимә һалабыҙ? Ярҙамығыҙ өсөн оло рәхмәт.
Йәгеҙ әле, «Тәмләп ҡара» уйынын уйнап алайыҡ. Ошо емештәрҙе ашап ҡарағыҙ һәм тәме тураһында һөйләгеҙ.
– Алма – татлы, йомшаҡ йәки ҡаты (әсе).
– Груша – татлы, ауыҙҙы әҙерәк бөрөштөрә.
– Әфлисун – татлы, һутлы.
– Лимон – әсе, һутлы.
– Һеҙ ни өсөн емештәрҙе яратаһығыҙ?
– Улар тәмле һәм файҙалы. Уларҙа бик күп витаминдар бар. Беҙгә үҫергә һәм ауырымаҫҡа ярҙам итәләр.
– Афарин, балалар. Беҙгә Сөмбөлә менән ҡайтырға ваҡыт етте. Һеҙҙе ауылымда ҡунаҡта көтөп ҡалам. Һеҙгә бүләккә тип тылсымлы алмалар ҡалдырабыҙ! Һау булығыҙ!
Сөмбөлә менән Алсәскәнең өләсәһе сығып китә.
– Бәй, бында бер ниндәй ҙә һүрәт (алма) юҡ бит. Был серле ҡағыҙ. Бына хәҙер һеҙҙең менән ултырып көҙҙөң берәй төҫөнә ошо ҡағыҙҙарҙы буяйбыҙ. Бумаланы тик бер йүнәлештә генә йөрөтәбеҙ.
Ҡағыҙҙы буяғас алма һүрәте килеп сыға, алма үтә күренмәле парафиндан эшләнгән. Балалар был бүләккә бик шатланалар.



Октябрь
Виртуаль экскурсия «Ялан йәнлектәре»

Маҡсат: Ялан йәнлектәрен иҫкә төшөрөү. Ҡыҙыҡһыныу уятыу, һүҙ байлығын арттырыу. Уларға ҡарата һаҡсыл ҡараш тәрбиәләү.
1-се слайд: Баҫыуҙағы тереклек
2-се слайд:
– Баҫыу – ул ҙур ғына күләмде биләп алған ағасһыҙ, ҡыуаҡлыҡтар үҫмәгән үләнле ер. Баҫыу – бойҙай, арыш, арпа, һоло, кукуруз кеүек культуралы үҫемлектәр сәсеү өсөн кеше тәрбиәһе менән булдырылған участок. Кәбеҫтә, сөгөлдөр, картуф, көнбағыш, борсаҡ та үҫтерәләр баҫыуҙа.
3-сө слайд:
– Баҫыуҙарҙа күп төрлө кимереүсе йәнлектәр, бөжәктәр һәм ҡоштар тереклек итә. Улар кеше көсө менән сәселгән үҫемлектәрҙе ашай, уларҙың тамырҙарын кимерә. 
4-се слайд:
– Һуҡыр сысҡан – баҫыуҙа йәшәүсе кимереүселәр араһында иң киң таралған йәнлек. Күреү һәләте үҫеш алмаған, шуға ҡайһы бер төрҙәрҙең күҙе тире менән ҡапланған. Еҫ һиҙеү һәм тойоу һәләте ныҡ үҫешкән. Күпселек төрлө бөжәк, ҡусҡар, селәүсен менән туҡлана. Үлән һабағын, тамырҙарын ауыҙ итеүе мөмкин.
Һуҡыр сысҡандарҙың файҙалы яғы ла бихисап. Улар ерҙе йырғыслап, берҙән, зыян килтерһә, икенсе яҡтан, уны өҫтәмә дымландырыуға (ҡыуыштарға һыу тула), йомшартыуға булышлыҡ итә.
5-се слайд:
– Ялан сысҡандары ҙур өйөр менән йәшәй. Улар күп үрсей һәм шунлыҡтан уларҙан бөтөнләй ҡотолоп булмай тип әйтергә була. Ауыҙ ҡыуышлығын тултырғансы иген йыйып, был йәнлектәр йәй буйы ҡышҡа әҙерләнә – ояларына аҙыҡ ташый.
6-сы слайд:
– Йомран һәм хомяктар – ауыл хужалығы культуралары дошмандары. Баҫыуҙа күмәкләп, үҙҙәре соҡоп яһаған өңдәрҙә йәшәйҙәр. Ояларынан алыҫ булмаған урындағы үләндәрҙең тамыры һәм һабаҡ өлөштәре менән туҡланалар. Ҡайһы бер төрҙәре бөжәктәр менән дә туҡлана. Иген бөртөктәренән һәм орлоҡтарынан аҙыҡ запасы әҙерләйҙәр. Иртәнге һәм киске эңерҙә бик әүҙемдәр, көндөҙ өңдәрендә булалар. Ҡышҡыһын улар тәрән йоҡоға тала.
7-се слайд:
Өкө – ҡоштар араһынан баҫыу тирәһендә күп өйөрөлгән ҡош. Ул сысҡан кеүек зарарлы кимереүселәрҙе ҡырып, ҙур файҙа килтерә.
8-се слайд:
Һабан турғайы – турғайҙар төрөнә ҡараған ҡош. Түше ваҡ буй менән сыбарланған, ҡойроғоноң ике яҡ ситендә аҡ һыҙыҡтар үтә. Яландарҙа, баҫыуҙарҙа йәшәй, тауышы бик тоноҡ була. Яҙғыһын һәм йәйгеһен бөжәктәр, көҙгә табан иген орлоҡтары һәм бөртөктәре менән туҡлана. Киң таралған күсмә ҡош. Ояны ғәҙәттә ерҙә соҡор урындарҙа яһай.
9-сы слайд:
– Ҡарсыға – баҫыуҙа сысҡан кеүек ваҡ хайуандар күп булғанлыҡтан, был ҡош күп ваҡытын шул тирәлә әйләнә. Игенселәрҙең хеҙмәтен кимереүселәрҙән ҡотҡара.


Ноябрь 
«Беҙҙең яҡтың ҡоштары» 

Белем биреү өлкәһе: танып белеү.
Йүнәлеше: тирә-яҡ донъяны танып белеү.
Маҡсат: ҡоштар менән таныштырыуҙы дауам итеү.
Бурыстар:
· тере тәбиғәткә ҡарата ҡыҙыҡһыныу уятыу;
· ҡоштарҙы һаҡлау, уларға ярҙам итеү теләге тыуҙырыу;
· балаларҙың аң-белемен, һөйләү телмәрен үҫтереү.
Йыһазландырыу: һүрәттәр, ҡышлаусы һәм күсәр ҡоштар иллюстрациялары, мольберт, аудиояҙмалар (ҡоштар тауышы: турғай, ҡарға, кәкүк, сыйырсыҡ).
Интеграция: социаль-коммуникатив, телмәр үҫеш.
Дәрес алдынан әҙерлек:
Маҡсатлы прогулкалар, ҡоштар артынан көндәлек күҙәтеүҙәр, ҡоштар тураһында әҫәрҙәр уҡыу, ҡоштар темаһына йомаҡтар сисеү.
Дәрес барышы:
– Балалар, беҙ йәшәгән ауыл нисек атала? (Балаларҙың яуаптары).Ауылыбыҙ бигерәк матур, килешәһегеҙме?(Балаларҙың яуаптары)
– Ауылыбыҙ күркәм тәбиғәт битләүендә урынлашҡан. Уны Юрмаш йылғаһы урап үтә, бында күлдәр бик күп. Ә урмандары үҫемлектәргә, йәнлектәргә бай. Күп төрлө ҡоштар оса беҙҙең ауыл янында. Ана, ишетәһегеҙме ҡоштарҙың тауышын? (Аудиояҙма уйнай). Бөгөнгө дәресебеҙҙә беҙ һеҙҙең менән шул ҡанатлы дуҫтарыбыҙ хаҡында һөйләшәсәкбеҙ. Моңло сутылдашыуҙы иғтибарлыраҡ тыңлағыҙ ҙа, әйтегеҙ әле, ниндәй ҡоштарҙы танынығыҙ? (Балаларҙың яуаптары). Афарин, яуаптарығыҙ дөрөҫ! Был ҡоштарҙы һеҙ ысын тормошта күргәнегеҙ бармы? (Балаларҙың яуаптары).
– Балалар, әйҙәгеҙ хәҙер йомаҡтар сисеп алайыҡ:
Тәҙрәләремә ҡарап,
Ҡойма башына баҫҡан.
– Бөгөн ҡунаҡ көтөгөҙ, – тип
Шыҡырланы (һайыҫҡан).

Ниңә ҡаҙҙар ҡаңғылдашып
Бәпкәләрен өйөргән?
Күктә ҡанаттарын йәйеп,
Бәпкә күҙләй (төйлөгән).

Аяҡтары уның оҙон,
Әйт, ниндәй ҡош, уйлап торма.
Яҙын ҡайта, көҙөн китә,
“Тор-райыҡ” тиһә лә (торна).

Ҡулы юҡ, балсыҡ ташый,
Балтаһы юҡ, өй яһай. (Ҡарлуғас).

Ҡыҙыл ситектәрен кейгән
Күк күлдәкле ҡыҙ килгән.
Күк күлдәк, ҡыҙыл ситекле,
Әйтегеҙсе, кем икән? (Күгәрсен).

Айырып булмай был ҡоштоң
Исемен есеменән.
Һоҡландыра бөтәһен дә
Аҡтан-аҡ төҫө менән. (Аҡҡош).

Көндөҙ йоҡлай, төнөн илай. (Өкө).

Яңғыратып һыу буйҙарын
Һайрай, алһыу таң тыуғас,
Моңло, дәртле (Һандуғас).
– Афарин, ҡоштар тураһында яҡшы беләһегеҙ. Ошо ҡоштарҙың барыһын да беҙҙең Шамонин ауылы тирәһендә осратырға мөмкин. Дәрес башында тауыштарынан  һеҙ таныған ҡарға, сыйырсыҡ, турғай, кәкүк тә беҙҙә бар. Тағы ла ҡарабаш, ҡыҙылтүш турғайҙар бар. Һанап үткән ҡоштарҙың ҡайһыларын беҙ йыш күрәбеҙ, балалар? Ҡайҙа күрәбеҙ? (Турғай, күгәрсен, ҡарға. Өй һәм балалар баҡсаһы янында). Кем уларҙың тыш-ҡиәфәтен тасуирлап бирә ала, ниндәй улар? Нимә менән туҡланалар? (Балаларҙың яуаптары).

Ял минуты:
– Турғай һикерә-һикерә,
Ерҙә тиҙләп ем сиртә.                                     Һикерәләр.
Башын улай-былай бороп,                             Баштарҙы уңға-һулға боралар.
Бесәй аулауын тойоп,
Ул йәһәт осоп китә.                         Ҡулдарҙы осҡан кеүек хәрәкәтләндерәләр.

– Балалар, ҡоштарға ҡыш көндәре ауыр бирелә. Уларға һыуыҡ һәм бөтә ерҙе ҡар ҡаплап алғанлыҡтан, аҙыҡ табыуы ҡыйын. Шуға күп кенә ҡанатлы дуҫтарыбыҙ йылы илдәргә осоп китә. Ә бына, иҫегеҙҙә ҡалдырып ултырығыҙ, ҡарға, күгәрсен, турғай, ҡарабаш турғай, ҡыҙылтүш турғай, тумыртҡа – ҡышҡы һыуыҡтарҙан ҡурҡмаған ҡоштар – улар беҙҙең яҡта ҡала (ҡоштарҙы иллюстрацияларҙа күрһәтеү). Беҙ уларға ярҙам итергә тейешбеҙ – нисек? (Балаларҙың яуаптары).
Хәҙер тышта ниндәй миҙгел? Эйе, көндәр йылы, тәбиғәт уяна һәм, әлбиттә, күсәр ҡоштар кире тыуған яҡтарына ҡайта. Иң беренселәрҙән булып сыйырсыҡтар ҡайта.
Картина буйынса индивидуаль эш. Дәрестә әүҙем ҡатнашмаған баланы картина буйынса һөйләтеү. Картинала балалар сыйырсыҡ оялары элгәне тасуирланған.
Әйҙәгеҙ әле, балалар, беҙ ҙә һеҙҙең менән сыйырсыҡ ояһы яһап ҡарайыҡ. Кемдәр ояларын тиҙ генә яҡшы итеп яһар икән? Иң матур сыйырсыҡ ояһына ярыш ойошторабыҙ! (Алдан әҙерләнгән деталдәрҙе елем менән йәбештереп сыйырсыҡ ояһы эшләү). Сыйырсыҡ оялары береһенән-береһе матурыраҡ килеп сыҡты. Афарин!
Йомғаҡлау
Бөгөнгө дәресебеҙҙә ауылыбыҙҙың тирә-яғында ниндәй ҡоштар йәшәгәнен белдегеҙме, балалар? Афарин! Уларҙы күҙәтеп йөрөгөҙ, атай-әсәйҙәрегеҙгә, ҡусты-һеңлеләрегеҙгә был ҡоштар тураһында һөйләгеҙ. Ҡоштар беҙҙең тормошобоҙҙо йәмләй, улар беҙгә һәр саҡ ярҙам итә, шуға күрә уларҙы ҡурҡытырға ярамай, һаҡларға кәрәк. Ҡоштар беҙҙең ярҙамға мохтаж.

Декабрь 
Әңгәмә «Хайуандарҙы һаҡлау»

Бурыстар:
· балаларҙың күҙәтеүсәнлеген, иғтибарын үҫтереү, йәнлектәргә шәфҡәтлелек, һаҡсыл ҡараш тәрбиәләү;
· балаларға хайуандарҙы, тирә-яҡ мөхитте һаҡлау буйынса һығымта яһарға өйрәтеү;
· хайуандарға, ҡоштарға ҡарата хәстәрлекле, иғтибарлы мөнәсәбәт тәрбиәләү, уларға ярҙам итеү теләге булдырыу. Анализлау оҫталығына өйрәтеү.
Әҙерлек:
[bookmark: _Hlk160320018]1. Хайуандар тураһында яҙылған әҫәрҙәр менән танышыу – К. Чуковский «Айболит»; Л. Толстой «Бесәй балаһы», «Арыҫлан һәм эт», «Үт һүндереүсе эттәр»; М. Пришвин «Төлкө икмәге».
2. Хайуандар тураһында йомаҡтар сисеү.
Әңгәмә барышы:
– Балалар, ошондай әйтем бар: «Беҙ ҡулға эйәләштергәндәр өсөн үҙебеҙ яуаплы». Нисек аңлайһығыҙ был һүҙҙәрҙе? (Балаларҙың яуаптары) Тимәк, хайуандар тураһында ҡайғыртырға кәрәк. Әгәр һеҙ йортоғоҙға ниндәйҙер хайуан йә ҡош алғанһығыҙ икән, һеҙ уны тәрбиәләп ҡарарға тейешһегеҙ. Дөрөҫ итеп ашатыу, дауалау, йыуындырыу ҡағиҙәләрен белеү мотлаҡ. Дүрт аяҡлы дуҫ эйәләтеп, күпмелер ваҡыттан уны кире урамда ташлап ҡалдырған кешеләр була. Улай эшләргә ярамай! Кешелекһеҙлек тип атала бындай күренеш. Иғтибар итһәгеҙ, ҡышҡы һыуыҡ көндәрҙә йылы яҡтарға осмай ҡалған ҡоштарға аҙыҡ табыу ныҡ ҡыйын. Улар өсөн ағастарға тағараҡтар элеп, ем, икмәк валсыҡтары һалып торорға кәрәк.
Бөтә ҡоштар һәм хайуандар ярҙамға мохтаж, беҙ уларҙы яҡларға, һаҡларға тейеш. Бының турала ҡарар ҙа сығарылған, ә 4 октябрь көнө – Ҡарауһыҙ ҡалған хайуандарға ярҙам итеү көнө тип иғлан ителгән. 
Балалар, «Ҡыҙыл китап» тураһында ишеткәнегеҙ бармы? Был китапта һирәк осрай торған һәм юғалыу ҡурҡынысы янаған хайуандар, ҡоштар исемлеге, уларҙың таралған урындары, иҫәбе, аҙайыу сәбәптәре, һаҡлау саралары тураһында мәғлүмәт бирелгән. Илебеҙҙә һирәк осрай торған хайуандарға һунар итеү тыйылған. Шул маҡсатта ҡурсаулыҡтар, милли парктар булдырылған.
Ҡыҙҙар, малайҙар, әйҙәгеҙ беҙҙең ер шарыбыҙҙа хайуандар ҙа, ҡоштар ҙа бөтөнләй юҡ тип хис итәйек. Нисегерәк булыр ине? Яуап биреп ҡарағыҙ әле! (Балаларҙың яуаптары). Эйе, ҡоштарҙың матур итеп һайрағанын ишетмәҫ инек, улар юҡлыҡтан төрлө бөжәктәр баҫып алыр ине. Тәбиғәттә хайуандарҙың, ҡоштарҙың әһәмиәте ҙур. Улар булмаһа, күп үҫемлектәр үрсей ҙә, тарала ла алмаҫ ине. Йәнлектәр тәбиғәттә гармония булдыра, тереклек донъяһының аҙыҡ сылбырында ҡатнаша. Уларһыҙ йәшәүҙе күҙ алдына ла килтерге килмәй! 
Хайуан – ул йәнлектәр, ҡоштар, балыҡтар, бөжәктәр һәм башҡа йән эйәләре. Улар йүгерә, һикерә, оса, йөҙә. Үҫемлектәр йәки башҡа хайуандар менән туҡлана. Улар тышҡы ҡиәфәттәре менән айырыла. Береһе ҙур, икенсеһе бәләкәй. Хайуандар донъяһы бай һәм төрлө. Уларҙың да балалары тыуа, барыһы ла үҙенсә хәстәрлек күрә.
«Йорт хайуандары һәм ҡыр хайуандары» уйыны
Уйын ҡағиҙәһе буйынса, балалар йорт һәм ҡыр хайуандарын билдәләй.
– Балалар, ә һеҙ хайуандарҙы яратаһығыҙмы? (Балаларҙың яуаптары)
– Һөйөүегеҙҙе нисек күрһәтәһегеҙ? (Балаларҙың яуаптары).
– Кемдең өйөндә ниндәй хайуан бар? (Балаларҙың яуаптары).
– Уларҙың ҡушаматтары нисек? Кем уйлап тапты?
– Хайуандарҙы нисек һаҡларға була? (Балаларҙың һығымталары)

Ял минуты: «Кейектәрҙе һаҡлағыҙ»!
Ҡыш килһә асыға,                           Атлайҙар.
Бойоға ҡуян.                                    Һикерәләр.
Тейен дә йүгереп
Ем эҙләй, күрәһең.                          Әйләнәләр.
Һаҡлағыҙ уларҙы бәләнән.             Ҡулдарын йәйәләр.

Рефлексия:
– Балалар, бөгөнгө әңгәмәнән нимә хәтерегеҙҙә нығыраҡ ҡалды? (Балаларҙың яуаптары)
– Һеҙ тағы нимәләр тураһында белергә теләр инегеҙ? (Балаларҙың яуаптары)
– Рәхмәт яуаптарығыҙ өсөн. Афарин!

Ғинуар 
«Йыш осраусы ағастар» темаһына әңгәмә

Йыһазландырыу: ағастар һүрәте, таптар, киптерелгән япраҡтар, ҡайын һүрәте, буяу кәрәк-яраҡтары, мультимедиа.
Дәрес барышы.
Кеҫә телефонының шылтыраған тауышы ишетелә.
Белмәҫйән. Алло! Был балалар баҡсаһымы?
Тәрбиәсе. Эйе, кем шылтырата?
Б. Был мин, Белмәҫйән. Балалар миңә йомаҡ сисешһендәр әле, зинһар өсөн.
Т. Балалар, килегеҙ әле. Белмәҫйән шылтырата, ул һеҙҙең йомаҡ сисешергә ярҙам итеүегеҙҙе һорай. Ярҙам итәһегеҙме? Улайһа иғтибар менән тыңлағыҙ. 
Б. Уны яҙын һәм йәйен
Матур күлдәктә күрҙек,
Ә көҙ етеү менән
Күлдәкһеҙ тороп ҡалған. (Ағас)
Т. Был нимә була, нисек уйлайһығыҙ? Белмәҫйән ишетерлек итеп ҡысҡырып әйтегеҙ.
Б. Рәхмәт, һау булығыҙ. 
Т. Балалар, һеҙ ниндәй ағастарҙы беләһегеҙ? Ҡарағыҙ әле, минең ағастарым нисек күп (таҡтала һүрәттәр). Хәҙер минең йомаҡтарымды сисегеҙ (ныҡ, мөһабәт, төптән йыуан – имән; аҡ олонло, бөҙрә сәсле – ҡайын; мәңге йәшел, энәле – шыршы). Ҡайһы ағас тураһында йомаҡ ҡойманым?
Дидактик уйын «4-се артыҡ».
– Иғтибар менән ҡарағыҙ ҙа әйтегеҙ, ҡайһы ағас бында артыҡ? Ни өсөн? Аңлатып бирегеҙ.
– Ике вариант: Ҡайын – олоно аҡ. Шыршы – энәле, япраҡлы түгел.
– Ике вариант та дөрөҫ. Балалар, әгәр ағастарҙа япраҡтар үҫһә, беҙ ул ағасты нисек атайбыҙ? (Япраҡлы). Ә шыршының япраҡтар урынына энәләре үҫә. Улар ылыҫлы ағастар тип атала. Энәле шыршы – ул ылыҫлы ағас. Бергәләп әйтәйек.
– Балалар, ағастар төрлө була: ағастарҙың олоно йыуан һәм нәҙек, асыҡ һәм ҡараңғы. Ағастар япраҡ менән дә, энә менән дә була. Шулай ҙа барлыҡ ағастарҙың да оҡшаш һыҙаттары күп.
Ярҙамға тылсымлы экран килә.
Мультимедиа «Ағастың төҙөлөшө»
· Балалар, ағастың ниндәй өлөшө экранға килеп сыҡты? (Тамыры). Ни өсөн беҙ уны күрмәйбеҙ? (Сөнки ер аҫтында). Бар ағастарҙың да тамырҙары бар. Ҡайһыларының тамырҙары тәрән ер аҫтына китә, ҡайһыларының тәрән түгел, тирә-яҡҡа йәйелеп киткән.
– Балалар, нисек уйлайһығыҙ, ағастарға тамыр ни өсөн кәрәк? Тамыр ағасты тотоп ҡына ҡалмай, шуның аша ерҙән туҡлыҡлы мәтдәләр һәм кәрәкле тоҙҙар ала.
– Ағастың был өлөшө нисек атала? (Олон) Ағастың олоно тап менән ҡапланған. Ул шыма ла, ҡытыршы ла була. Тотоп ҡарағыҙ, ниндәй тап? Тағы нимәһе менән айырыла? (Төҫө) Дөрөҫ. Ул ағастың тоҡомона ҡарап. асыҡ йәки ҡараңғы төҫтә булыуы бар. Ағас ни тиклем ҡарт, шул тиклем табы ҡарараҡ була.
– Балалар, ағасҡа ни өсөн тап кәрәк? Ул ағасты һыуыҡтарҙан һәм эҫе ҡояш нурҙарынан һаҡлай. Нисек уйлайһығыҙ, хәҙер экранда нимә килеп сығасаҡ? Ағастың тағы нимәһе бар? Әгәр ағастың сыбығы һәм япраҡтары бар икән, улар ағастың сатырын барлыҡҡа килтерә. Хәҙер ниндәй миҙгел? Көҙ көнө ағастар ниндәй төҫтә? Көҙгө ел ағастағы япраҡтарҙы ҡоя, осора.

Ял минуты.
Ел иҫә, ел иҫә, ел иҫә,
Ағастарҙы һелкетә.
Ел бөтә, ел бөтә, ел бөтә,
Ағастар бейек үҫә.

Өҫтәл артында эш.
– Балалар, япраҡтарҙан «Көҙгө балаҫ» эшләйек. Уң ҡулға һары саған япрағын алығыҙ һәм салфетка уртаһына һалығыҙ. Уң яҡҡа – имән япрағын, саған япрағының һул яғына – миләш япрағын, саған япрағының өҫ яғына – йүкә япрағын, аҫ яғына ҡыҙыл саған япрағын һалығыҙ.
– Балалар, ҡарағыҙ, дөрөҫ эшләнегеҙме? Дөрөҫ булһа, сәпәкәй итегеҙ.
– Балалар, ниндәй ағас йәшенгән? Табығыҙ.
Ул урмандың осоғо,
Һәр саҡ күлдәген алыштыра,
Аҡ тунда – ҡышын,
Алҡалы – яҙын,
Йәшел сарафанда – йәйен,
Көҙ көнөндә плащ кейгән.
Ел иҫкәндә 
Алтын япма шыбырлай. (Ҡайын)
Ҡайын ағасының һүрәте күрһәтелә.
Бармаҡ уйыны.
– Башҡа ағастарҙан ҡайын ағасы нимәһе менән айырыла? (Олоно) Дөрөҫ. Ҡайындың олоно аҡ, ҡара таптары бар. Тағы ла ботаҡтарының урынлашыуы менән айырыла. Ағастарҙың ботаҡтары ҡайҙа ҡарап үҫә? (Өҫкә), ә шыршыныҡы – аҫҡа. Ҡайындыҡы – төбө өҫкә, осо аҫҡа ҡарап үҫә. Әйҙәгеҙ күрһәтәйек. Бына шундай матур ҡайындар. (Һүрәттәр ҡарау)
– Беҙ бөгөн ҡайын ағасының һүрәтен төшөрөргә өйрәнәбеҙ. Олонон төшөрөргә өйрәндек. Иҫкә төшөрәйек. Һауала ҡулдар менән күрһәтәйек: олон төшөрәбеҙ, шунан ботаҡтарын – өҫкә һәм аҫҡа, өҫкә һәм аҫҡа яйлап ҡына. Афарин. Балалар, әйтегеҙ әле, нисек тиҙ генә ҡайындың япрағын төшөрөп була? (Төртөп) Дөрөҫ, япраҡ төшөрөү өсөн буяуҙы ҡаты һәм ҡоро бумалаға алабыҙ, ҡағыҙға төртөп ҡарайбыҙ.
Үҙ аллы эш.
Йомғаҡлау.
– Матур ҡайын ағастары килеп сыҡты. Бөгөн нимә эшләнек? Нимә иҫегеҙҙә ҡалды? Нимә оҡшаны? Нимә ҡыйын булды?





Февраль 

Шифалы үләндәр (әңгәмә, кипкән үләндәр ҡарау)

Маҡсат: балаларҙың Башҡортостан тураһында булған белемдәрен киңәйтеү.
Бурыстар:
· балаларҙы Башҡортостандың, Өфө районының яңы шифалы үләндәре менән таныштырыу;
· балаларҙың телмәрен, фекерләүен, күҙәтеү һәләттәрен үҫтереү;
· тәбиғәткә һөйөү һәм һаҡсыл ҡараш тәрбиәләү.
Йыһазландырыу: проектор, шифалы үләндәрҙең һүрәттәре, «Башҡортостан Республикаһының Ҡыҙыл китабы».
1. Ойоштороу.
– Балалар, алдығыҙҙа һүрәттәр, артыҡ булғанын һайлағыҙ. (Андыҙ, астра, лилиә, гладиолус)
– Ни эшләп ул артыҡ?
– Нисек уйлайһығыҙ, бөгөн нимә тураһында һүҙ барасаҡ?
– Дөрөҫ, бөгөн беҙ шифалы үләндәр тураһында әңгәмәләшәбеҙ, бигерәк тә Өфө районында үҫкәндәре тураһында.
2. Төп өлөш.
– Беҙҙең райондың ниндәй шифалы үләндәре һеҙгә таныш? (Балаларҙың яуаптары) Ни өсөн уларҙы шифалы тип атайҙар? (Балаларҙың яуабы)
Ҡаршығыҙҙа һүрәттәр – шифалы шалфей, һары мәтрүшкә, андыҙ (девясил), сөйәл үләне (чистотел). Һәр береһен ентекләберәк ҡарайыҡ.
Андыҙҙың шифалы үҙенсәлектәре – уның тамырҙарында. Халыҡ иҫәбе буйынса, был үлән бик көслө туғыҙ төрлө ауырыуҙан дауа булып тора. Бирән (водянка), әҙҡанлылыҡ, һары ауырыуҙарынан бик файҙалы.
Дауалаусы шалфей – универсаль шифалы үлән. Организмға дөйөм нығытыу һәм антисептик йоғонто яһай. Ҡан ағымын еңел туҡтата, иммунитетты нығыта.
Һары мәтрүшкә ашҡаҙан һәм бауырҙың ауырыуҙарынан алыштырғыһыҙ сара булып тора.
Сөйәл үләне – киң япраҡлы үҫенте. Медицинала уның ботаҡтарын ҡурыштырыусы һәм антисептик сара итеп ҡулланалар. Унан төнәтмә эшләп эсәләр. Унан тыш, сәскәләрен сөйәлдәрҙе бөтөрөү өсөн файҙаланалар.
Был үләндәр Өфө районында күпләп үҫә, тик шифалы үләндәрҙең юғалыу сигенә еткәндәре лә бар.



Физкультуйын.
Мин йөрөйөм болонда,
Үләндәре күп бында.
Үҫенте йыям, таҡыя үрәм.
Һары мәтрүшкәһе,
Бер йылмайып көл әле,
Ҡосағыма ин әле.
– Беҙҙең Өфө районы файҙалы үләндәргә бик бай. Тик ҡайһы берҙәре юғала башлағанлыҡтан, кешеләр уларҙы һаҡларға ҡарар иткән. Шул маҡсаттан Башҡортостан Республикаһының Ҡыҙыл китабы сығарылған. Ни өсөн уны Ҡыҙыл китап тип атайҙар?
Ҡыҙыл китап – юғалыу сигенә еткән, һаҡсыл ҡарашҡа мохтаж булған үҫемлек һәм хайуандарҙың документы.
3. Һөҙөмтә.
– Ниндәй яңы тема менән таныштығыҙ? Иң ныҡ иҫтә ҡалғаны тураһында һөйләгеҙ. Ниндәй яңы шифалы үләндәр атамаһын хәтерләп ҡалдығыҙ?


Март 
«Серле ҡурай» темаһына дәрес

Йүнәлеш: тирә-яҡ донъяны танып белеү.
Белем биреү өлкәһе: танып белеү.
Белем биреү өлкәһендә интеграция: телмәр үҫтереү, нәфис-эстетик үҫеш.
Маҡсат: балаларҙың тирә-яҡ донъя, тыуған яҡ тураһында белемдәрен киңәйтеү.
Бурыстар.
Белем биреү:
· балаларҙың ҡурай тураһында белемдәрен киңәйтеү;
· балаларҙа тасуирлау хикәйәһе төҙөүҙе, һүҙъяһаусы ялғауҙарҙы ҡулланыуҙы формалаштырыу.
Үҫтереүсе: балаларҙың һүҙ байлығын арттырыуҙы, бәйләнешле телмәр, сағыштырыу һәм анализлауҙы, фекерләүҙе үҫтереү.
Тәрбиәләүсе: балаларҙа тыуған яҡҡа, халыҡ ижадына, музыкаға һөйөү тәрбиәләү.
Методик алымдар: һүҙ, күргәҙмә, дидактик уйын, хәрәкәтле уйындар.
Ҡулланыу материалдары: ҡурай, һандыҡ, күргәҙмә материалдар, «Тылсымлы таҡта» дидактик уйыны, проектор, ноутбук, аудиояҙма, йомғаҡ, аппликацияға материалдар.
Һүҙлек эше: таж, юрау, шифахана, ҡомартҡы, янсыҡ.
Дәрес барышы.
– Балалар, кәйефегеҙ нисек? (Яҡшы.) Һеҙҙе иртәнсәк әсәйегеҙ ниндәй һүҙҙәр менән уята? (Яғымлы өндәшә. Аҡыллым, матурым, батырым, тип уята.) Күҙҙәрегеҙҙе йомоғоҙ әле. Ә бына элек әсәйҙәр, өләсәйҙәр балалаларҙы ошолайтып һамаҡлап уятыр булғандар, шул рәүешле көндө планлаштырғандар (тәрбиәсе көйләп һамаҡлай):
Тор-торҙан хәбәр килгән,
Тиҙерәк торһон, тигән.
Йыуынып, бутҡа ашап,
Уйнарға сыҡһын, тигән.
– Күҙҙәрҙе астыҡ. Ҡарағыҙ әле, бында нимә тора? (Һандыҡ тора.)
– Эйе, элек башҡорт халҡы әйберҙәрен һандыҡта һаҡлаған. Ҡомартҡы быуындан-быуынға тапшырыла килгән. Миңә лә өләсәйем һандыҡ бирҙе. Унда нимә бар икәнен белгегеҙ киләме? (Һандыҡ асыла) Бында хат бар. Уҡыйыҡ әле: «Балалар, минең һеҙгә бүләгем бар. Әгәр эштәрҙе теүәл үтәһәгеҙ, һандыҡ төбөндәге бүләк һеҙгә булыр. (Өләсәй)» Балалар, һәр үтәлгән эш өсөн таж ҡуйып барырбыҙ. 
1. Дидактик уйын «Һорауға яуап бир»
Тәрбиәсе һандыҡтан боронғо әйберҙәр сығара. Һорауҙар бирә. Яуаптарҙы балалар менән бергә ҡабатлай. Индивидуаль һорау биреү, ҡабатлатыу.
– Бына быныһы өләсәйемдең күлдәге. Ә был кейем нисек атала? (Камзул). (Балалар менән бергә ҡабатлау). Был биҙәүес нисек атала? (Ҡашмау). Ҡатын-ҡыҙҙарҙың биҙәүесе нисек атала? (Түшелдерек, беләҙек, мәрйен). Былары – ирҙәр кейеме (күлдәк, елән, түбәтәй, бүрек).
Балалар әйберҙәр менән яҡыныраҡ таныша, тотоп ҡарайҙар.
– Ә быныһы – ҡумыҙ. (Тәрбиәсе ҡумыҙҙа уйнап күрһәтә). Афарин, балалар! Был эште үтәгән өсөн – бер таж (тәрбиәсе һүрәткә таж йәбештерә).
– Йомаҡ ҡоям, яуабы нисек булыр икән?
Бәләкәй генә көпшәлә
Уйылғандар тишектәр.
Моңло тауыш сығарһа,
Бейеп китә ситектәр. (Ҡурай).
– Афарин! Башҡорт халҡының милли музыка ҡоралы ҡурай тураһында презентация ҡарайыҡ. (Аудиояҙмала ҡурай моңо).
– Ҡурай – музыкаль инструмент. Башҡортостандың визит картаһы булған ҡурай үләне Урал тауҙарында үҫә. Кипкәс, көпшәне тишеп, музыкаль уйын ҡоралы яһайҙар. Сәскәһе Башҡортостан Республикаһының флагына, гербына төшөрөлгән. Ҡурай – Башҡортостандың ете мөғжизәһенең береһе. Баймаҡ районында һәм Өфө ҡалаһында ҡурайға һәйкәлдәр эшләнгән. Йомабай Иҫәнбаев, Ишмулла Дилмөхәмәтов, Азат Айытҡолов, Роберт Юлдашев – билдәле ҡурайсылар.
2. Дидактик уйын «Ҡурай – Башҡортостан символикаһында»
Башҡортостан Республикаһының флагы тураһында әңгәмә ойоштороу, һорауҙарға яуаптар биреү.
– Балалар, Башҡортостан Республикаһының флагы ниндәй төҫтә, нимәне аңлата ? (Зәңгәр төҫ – күк йөҙөн, күңел таҙалығын, аҡ төҫ – дуҫлыҡты, йәшел төҫ – үлән төҫө,  мәңгелекте аңлата). Аҡ фонда нимә төшөрөлгән? (Аҡ фонда ҡурай сәскәһе ете ырыуҙың берләшеүен аңлата.)
Гербта нимә төшөрөлгән? (Салауат Юлаев, ҡурай сәскәһе, ҡусҡар орнаменты, артҡы фонда – ҡояш). Кем ул Салауат Юлаев? (Салауат Юлаев – башҡорт халҡының милли батыры.) Яҡшы. Яуаптарығыҙ өсөн тағы бер таж булды. 
– Балалар, ҡурайҙың уйнарға әҙер булыуын нисек белгәндәр – һөйләгеҙ әле.
«Ҡурай менән әңгәмә» уйыны
Ике бала ҡурай тотоп, диалог ойоштора. 
– Ҡурай!
– Әү!
– Ҡайҙа үҫтең?
– Урманда.
– Кем ҡырҡты?
– Ҡурайсы.
– Ни өсөн?
– Уйнарға.
Тәрбиәсе: Афарин, балалар! Ҡурай оҫтаһы үләнде 8 тотамға бүлеп ҡарай. Әгәр 8 тотам була икән, тимәк, уны киҫеп, тишек уйып уйнарға мөмкин.

«Ҡурайсы» хәрәкәтле уйыны
Балалар түңәрәккә баҫа. Уртала ҡурайсы тора. 
Ҡурай тауышын ишетеп,
Беҙ сығабыҙ болонға.                            Балалар йырлап йөрөй.
Ҡурайсы менән бергә 
Түңәрәктә уйнарға.                               Тыпырлайҙар.
Һай, һай, һай, һай, 
Матур, йәшел болонда,                     Түңәрәкте ҡыҫалар, унан киңәйтәләр.
Ҡурайыңды беҙгә бир ҙә,
Үҙең ҡарама бында.              Балалар сәпәкәйләй, ҡурайсы бейеп 2 баланың араһына барып баҫа, улар ике яҡҡа йүгерәләр,
кем беренсе ҡурайҙы ала – шул ҡурайсы була.

Дидактик уйын «Музыкаль инструменттар»
Балалар магнит таҡтаға музыкаль инструменттарҙың һүрәтен башҡорт милли уйын ҡоралына һәм классик инструменттарға бүлеп ҡуялар. Бер яҡҡа ҡумыҙ, ҡурай, мандолина, ҡурай, икенсе яртыһына пианино, скрипка, аккордеон, барабан һүрәттәре ҡуйыла.
– Афарин, балалар! Тағы ла бер таж алдығыҙ.

Дидактик уйын «Ҡурай – халыҡ ижадында»
Балалар ҡурай тураһында әкиәт, мәҡәлдәрҙе иҫкә төшөрәләр.
– Балалар, ҡурай тураһында ниндәй әкиәттәр беләһегеҙ? («Ҡурай», «Ҡурай моңо», «Ҡурай тарихы» әкиәттәре)
– Ә мәҡәлдәр беләһегеҙме? Уларҙы нисек аңлайһығыҙ?
– Ҡурай тартһаң, көй булыр, бүрәнә тартһаң, өй булыр. (Ҡурайҙа күп уйнаһаң, тырышһаң – матур итеп уйнарға була, бүрәнә менән эшләһәң – өй була).
– Сит кеше ҡурайына бейемә. (Үҙ-үҙең булып ҡал).
– Ҡурай халыҡ күңелен юрай. (Музыканың кешегә тәьҫире көслө).
Тәрбиәсе: Дөрөҫ яуап биргән өсөн һеҙгә тағы ла бер таж. 

«Янсыҡ» аппликацияһы
Балалар материалдар менән янсыҡ эшләйҙәр.
– Балалар, бына бөгөн һеҙ өләсәйем һандығынан башҡорт әйберҙәре менән таныштығыҙ. Әйҙәгеҙ ҡурай сәскәһе менән биҙәп, янсыҡ эшләйек.
Балалар янсыҡ эшләйҙәр, ҡурай сәскәһен киҫеп йәбештерәләр.
– Балалар, һеҙ ете тажды ла йыйҙығыҙ. Тимәк, биремдәрҙе теүәл үтәнегеҙ. Өләсәй һандығынан һеҙгә бүләк – әкиәттәр китабы. 

Йомғаҡлау. Рефлексия.
Йомғаҡ менән йомғаҡлау яһау.
– Балалар, бында кемдер йомғаҡты һүтеп киткән. Епте йомғаҡҡа урай-урай, дәрескә йомғаҡлау яһайыҡ. Беҙ бөгөн дәрестә нимә тураһында һөйләштек? Нимә белдегеҙ? Нимә ауыр булды? Нимә оҡшаны? Афарин. Йомғаҡты һандыҡҡа һалып ҡуяйыҡ.





Апрель 
«Йылға һәм күлдәрҙе һаҡлау» тигән темаға әңгәмә

Маҡсат: тирә-яҡ мөхитте һаҡлау тураһында балаларҙың күҙаллауҙарын дөйөмләштереү.
Бурыстар:
· Һыуҙы таҙартыуҙың төрлө ысулдары менән таныштырыу;
· Балаларҙың тикшеренеү, сағыштырыу әүҙемлеген, ижади һәләтен, ваҡ  моторикаһын үҫтереү;
· Һыу ятҡылыҡтарына һаҡсыл ҡараш тәрбиәләү.

Әңгәмә барышы.
– Беҙҙең  тыуған яғыбыҙ – Башкортостан. Беҙҙең республикабыҙ бөйөк Рәсәй киңлектәрендә урынлашҡан. Илебеҙ бик бай һәм ҡеүәтле. Һәр кемгә үҙ тыуған яғы йөрәгенә бик яҡын һәм ҡәҙерле. Ҡайҙа ғына булһаң да, ниндәй генә матур ерҙәрҙе күрһәң дә, күңел барыбер үҙ тыуған яғыңа тартасаҡ, сөнки бында тәбиғәт тә матурыраҡ, һауа да таҙараҡ.
Беҙҙең күңелебеҙгә иң яҡыны, әлбиттә, тыуған ауылыбыҙ. Балалар, һеҙ Шамонин ауылында тыуғанһығыҙ, ошо матур ауылда йәшәйһегеҙ. Шуға күрә лә һеҙ Шамонин ауылын яратаһығыҙ, тип уйлайым.
Тирә-яҡҡа күҙ һалығыҙ әле... Беҙҙе уратҡан донъя ниндәй матур, ғәжәйеп: урман, ҡыр, йылға, тауҙар, зәңгәр күк, яҡты ҡояш.. (Балалар фотоһүрәттәр ҡарай).
Ер планетаһында бик күп йылға, күл, океан һәм диңгеҙҙәр бар. Ә беҙҙең Өфө районы янынан ғына Өфө, Өршәк, Ҡармасан кеүек оҙон йылғалар һәм башҡа бәләкәй йылғалар аға. Ауылыбыҙ эргәһенән генә Һалҡын шишмә йылғаһы аға. Балалар, һеҙ нисек уйлайһығыҙ, кеше һыуһыҙ йәшәй аламы икән? (Балаларҙың яуабы). Ни өсөн һыуһыҙ йәшәй алмайбыҙ? ( Балаларҙың яуабы).
Бөтә тере йән эйәләренә һыу эсер өсөн кәрәк. Кешегә эсеүҙән тыш, һыу нимәгә кәрәк? (Йыуыныу, мунса инеү, тамаҡ бешереү, һауыт-һаба, кейем, иҙән-тәҙрә йыуыу, гөлдәргә һыу ҡойоу, баҡсаға, йорт хайуандарына...)
Бына күпме нәмәгә һыу кәрәк! Һыу булһа – йәшәү була, һыу юғалһа – тормош та юғала, туҡтала тигән һүҙ. Сөнки һыу – йәшәү сығанағы, һыуҙан да ҡәҙерлерәк, ҡиммәтлерәк нәмә юҡтыр.
Балалар, һеҙ нисек уйлайһығыҙ, ни өсөн йылғалар, күлдәр бысрана? (Сөнки кешеләр йылға ярҙарына сүп-сар ташлай, караптар бата, завод һәм фабрикалар ҡалдыҡтарын йылғаларға түгә). Был кем өсөн хәүефле булыуы мөмкин? (Балаларҙың яуабы – балыҡ, ҡош, кеше). Һыу ятҡылыҡтарының бысраныуы арҡаһында уның янында йәшәүсе кешеләр, хайуандар, унда үҫеүсе үҫемлектәр, балыҡтарға зыян килеүе мөмкин.
Нефть түгелгән бысраҡ һыуҙа йөҙөүсе ҡоштар ниндәй зыян күрергә мөмкин? Әйҙәгеҙ беҙ һеҙҙең менән тәжрибә үткәрәйек. Мин тәүҙә ҡоштоң аҡ ҡаурыйын таҙа һыуға манам. Ҡаурый менән нимә булды? (Балаларҙың яуабы – ул таҙа һәм ҡоро ҡалды). Ә хәҙер таҙа һыуға «нефть» (тәрбиәсе көнбағыш майы һәм ҡара гуашь ҡойоп һыуҙы болғата) ҡоям һәм ҡаурыйҙы манам. Ҡаурый менән нимә булды? (Балаларҙың яуабы). Ул ҡарайҙы һәм ауырайҙы. Шундай бысраҡ һыуға эләккән ҡоштарҙың ҡанаттары ла бысрана һәм ауырая. Улар оса алмаясаҡ һәм һәләк буласаҡ. Был оло һәләкәт!
Һеҙ нисек уйлайһығыҙ, һыуҙа экологик катастрофа булмаһын өсөн нимә эшләргә кәрәк? (Балаларҙың яуаптары). Һыу ятҡылыҡтарына һаҡсыл булырға кәрәк, уларҙы бысратырға түгел, ә таҙартырға кәрәк. Һыу ятҡылыҡтары сүп-сарҙан нисек таҙартырға була? (Балаларҙың яуабы).
Тағы ла бер тәжрибә үткәрәйек әле. Быны бысранған күл тип күҙ алдына килтерегеҙ. Күл төбөндә тутыҡҡан машиналар (тәрбиәсе ҡулында – ҙур булмаған магниттар) ята, ә күл өҫтөндә ҡороған ағастар (кубиктар) күренә. Төҙөлөш сүп-сарын, ағастарҙы аквариум һөҙгөсө ярҙамында, батҡан автомобилдәрҙе магнит ярҙамында йыйып алалар. Ә бысраҡ һыуҙы нисек таҙарталар? Кем белә?
Бысраҡ һыуҙы махсус һыу таҙартыу ҡоролмаһы ярҙамы, бик ҙур фильтрҙар менән таҙарталар. Беҙ һеҙҙең менән бәләкәй фильтр аша һыуҙы таҙартып ҡарайыҡ (Тәрбиәсе тәжрибәне үҙе үткәрә).
Балалар, һыу ятҡылыҡтарын бысраныуҙан нисек һаҡларға мөмкин? (Һыуға, йылға ярҙарына сүп-сар ташламаҫҡа кәрәк).
Тәбиғәтте һаҡлау – һәр кешенең бурысы. Йылға буйҙарын, урмандарҙы таҙа тотайыҡ, ағастар ултыртайыҡ. Йәнлектәрҙе, сәскәләрҙе һаҡлайыҡ.
Тәбиғәтте һаҡлайыҡсы, дуҫтар,
Һаҡлайыҡсы таҙа һыуҙарҙы.
Хуш еҫ бөрккән нәфис гөлдәрҙе,
Урмандарҙы, сикһеҙ ҡырҙарҙы



Май 
«Аҡбуҙатты ҡотҡарыу» дәрес

Маҡсат: балаларҙы фитбол тубы менән таныштырыу; дәрескә ҡыҙыҡһыныу уятыу.
Белем биреү өлкәһе: физик үҫеш.
Йүнәлеше: мәктәпкәсә йәштәге балаларҙың физик һәләттәрен үҫтереү.
Эшмәкәрлек төрҙәре интеграцияһы: уйын, хәрәкәт.
Белем биреү өлкәһе интеграцияһы: танып белеү.
Бурыстар: 
Белем биреү: 
1. Дуға аша бер-бер артлы шыуышыуҙы артабан дауам итеү.
2. Предметты яурын тәңгәленән вертикаль сәпкә һелтәү күнекмәләре.
3. Канат буйлап приставной аҙымдар менән йөрөүҙе дауам итеү.
Үҫтереү: физик әүҙемлекте, һығылмалылыҡты, йылғырлыҡты, теүәллекте үҫтереү.
Тәрбиәүи маҡсаттар:
1. Балаларҙа «Урал батыр» эпосына ҡыҙыҡһыныу уятыу.
2. Йәштәштәренә ҡарата йылы мөнәсәбәт тәрбиәләү.
3. Ирешелгән маҡсаттарға ҡыуанырға өйрәтеү.
Йыһазландырыу: ноутбук, проектор, һәр бер балаға фитбол тубы, тау декорацияһы, модулдәр, канаттар, дуғалар, ырғытыу өсөн атрибуттар.
Дәрес барышы.
Физик белем биреү инструкторы: Һаумыһығыҙ, балалар! Минең исемем Айгөл Рәиф ҡыҙы. Мин һеҙгә Шамонино ауылының «Аҡбуҙат» балалар баҡсаһынан килдем. Балалар, донъяла матур урындар бик күп, әммә тыуып үҫкән ер – иң гүзәле. Әйтегеҙ әле, беҙ ниндәй республикала йәшәйбеҙ?
Балалар: Башҡортостан Республикаһында.
Физик белем биреү инструкторы: Дөрөҫ, балалар. Беҙҙең республикала уникаль күлдәр, тауҙар, дала киңлектәре бар. Элек-электән ат башҡорттарҙың ышаныслы дуҫы булған. Атҡа күп шиғырҙар, йырҙар, әкиәттәр, легендалар бағышланған. Шүлгәнташ мәмерйәһендә ат һүрәттәре табылған. Легенда буйынса, Урал батыр ҡанатлы Аҡбуҙатты эйәрләп, батырлыҡтар ҡылған.
Алыҫта Урал батырҙың тауышы ишетелә: Балалар, миңә Аҡбуҙатымды ҡотҡарырға ярҙам итегеҙ. Шүлгән, мине алдаштырып, уны үҙенең мәмерйәһенә бикләп ҡуйҙы. Мәмерйәгә эләгер өсөн бейек тауҙар, ҡуйы урмандар, тәрән күлдәр, киң йылғалар аша үтер кәрәк.
Физик белем биреү инструкторы: Балалар, Аҡбуҙатты ҡотҡарырға ярҙам итәбеҙме?
Балалар: Эйе, Урал батырға ярҙам итәйек.
Физик белем биреү инструкторы: Бының өсөн беҙгә ҡыйыу малайҙар һәм ҡыҙҙарға әүерелеү кәрәк. Күҙҙәрегеҙҙе йомоғоҙ һәм беҙ тылсымлы урманда икән тип күҙ алдына килтерегеҙ. (Балалар рәткә теҙелеп торалар).
Инеш өлөшө.
Физик белем биреү инструкторы: Хәйерле юл! Уңға! (Һулға!) Бер, ике! Колоннаға теҙелеп, башлап ебәреүсе артынан залды урарға – марш!
1. Тауҙар аша үтәбеҙ (балалар бер колоннаға теҙелә),
Киң яландар (аяҡ остарында зал буйлап йөрөү),
Йылға аша сығабыҙ (табандарға ғына баҫып йөрөү),
Тәрән ҡар аша үтәбеҙ (тубыҡтарҙы өҫкә күтәреп атлау).
2. Көрт йырабыҙ, көрт йырабыҙ (йылан кеүек йөрөү),
Төпһәләр өҫтөнән,
Тура юлдан уҡ кеүек атылабыҙ (тиҙләтеү менән йүгереү),
Бында тау, бында йырын, яйыраҡ атла (яйлап йүгереү, атлауға күсеү).
Тынды тигеҙләү өсөн зал буйлап атлау.
– Балалар туптарҙы алығыҙ! Зал уртаһы аша үтеп, ике колоннаға теҙелегеҙ. Марш! 
Төп өлөш.
Дөйөм үҫтереүсе күнегеүҙәр (фитбол туптары менән).
Физик белем биреү инструкторы: Артабан юлды аттарҙа дауам итәбеҙ. Бының өсөн беҙгә ошо әйтемде әйтергә кәрәк, минең арттан ҡабатлағыҙ:
– Туп, тупҡай, өйрөл һәм атҡа әүерел!
– «Атҡа менәбеҙ» (тупта ултырған көйө, аяҡтар яурын киңлегендә, ҡулдар арҡа артында туптарҙа, башты тура тотабыҙ). Ә хәҙер юлға сығабыҙ, дилбегәләрегеҙҙе нығыраҡ тотоғоҙ!
1. «Дилбегә». Тупта ултырған килеш, аяҡтар яурын киңлегендә, ҡулдарҙы өҫкә, аҫҡа йөрөтөү, еңелсә тупта һикерәбеҙ. 6 – 8 тапҡыр.
– Бына беҙ тарлауыҡҡа килеп еттек. Һул яҡтан да, уң яҡтан да тауҙар. Беҙ улар араһынан утеп китергә кәрәк.
2. «Тарлауыҡ». Тупта ултырған килеш, аяҡтар яурын киңлегендә, ҡулдар ситтә, эйелгән саҡта, ҡулдар менән аяҡ остарына ҡағылабыҙ, тупты һелкетмәҫкә тырышабыҙ. 6 – 8 тапҡыр.
– Алда – шыршы урманы. Аҫтағы ағас ботаҡтары үтергә ҡамасаулай, шуға күрә беҙ артҡа ҡарай эйелеп үтергә тейешбеҙ.
3. «Шыршы ботаҡтары». Туптарҙа ултырған килеш, аяҡтар табан киңлегендә, ҡулдар билдә,
1-2-3-4 – алға аҙымдар яһайбыҙ һәм тупҡа ятабыҙ, ҡулдар билдә,
5-6-7-8 – урындарыбыҙға кире ҡайтабыҙ.
– Бына шыршы урманынан сыҡтыҡ һәм имәнлеккә еттек.
4. «Имән ботаҡтары». Эс менән туптарға ятабыҙ, аяҡ-ҡулдар иҙәнгә терәлгән:
1-8 – ҡулдар менән алға «атлайбыҙ», һуҙылған аяҡтар тупта,
1-8 – урындарыбыҙға кире ҡайтабыҙ.
– Балалар, беҙ ҡуйы урман аша үтә алдыҡ. Аттарыбыҙҙың дағаларын тикшереп алайыҡ.
5. «Даға». Баҫып торабыҙ, үксәләр бергә, аяҡ остары айырым, ҡулдар билдә:
1-3 – ултырабыҙ, ҡулдарҙы алға һуҙабыҙ,
2-4 – урындарыбыҙға кире ҡайтабыҙ. 6 – 8  тапҡыр ҡабатлайбыҙ.
Ат (туп тирәләй) аяҡтан-аяҡҡа һикерәңләү. Ҡулдар билдә, туп тирәләй һикерәңләү. 6 – 8 тапҡыр ҡабатлайбыҙ.
Төп хәрәкәт төрҙәре.
Физик белем биреү инструкторы: Ҡарағыҙ әле, беҙҙең алдыбыҙҙа мәмерйә. Уның ауыҙы бик аҫта урынлашҡан, унда инер өсөн эйелеп үтер кәрәк.
1. Дуғалар аҫтынан имгәкләп ҡулбаштарға таянып, бер-бер артлы үтеү. Ҡулдар, бармаҡ остарынан терһәккә тиклем, аяҡтар, тубыҡтан аяҡ остарына тиклем иҙәндә, башты күтәрәбеҙ.
Физик белем биреү инструкторы: Афарин, балалар. Беҙҙең алда тар һуҡмаҡ, юлдан тайпылмаҫ өсөн беҙгә бик ипле булыр кәрәк.
2. Канат буйлап ҡырын баҫып йөрөү, ҡулдар билдә.
Ат кешнәгәне ишетелә.
Физик белем биреү инструкторы: Балалар, күп ҡалманы инде. Мәмерйәгә ингән ерҙе таш өйөмө ҡаплап тора. Уның артында – Аҡбуҙат. Стенаны емереп, беҙ уны ҡотҡара алабыҙ.
3. Вертикаль сәпкә 2 – 3 метр алыҫлыҡтан ырғытыу.
Аяҡтар яурын киңлегендә, уң аяҡ артҡараҡ ҡуйылған, уң ҡул предмет менән – кәүҙә буйлап ҡуйылған. Һелтәнгәндә уң ҡул артҡа – өҫкә, ә аҙаҡ алға һәм ҡул суҡтары ярҙамында предметты ырғытабыҙ.
Аҡбуҙат килеп сыға.
Аҡбуҙат: Рәхмәт, балалар мине ҡотҡарҙығыҙ. Мин Урал батырға артабан хеҙмәт итәсәкмен һәм тоғро дуҫ буласаҡмын. Бикле тороп миңә күңелһеҙ булып китте, һеҙ минең менән уйнарға ризамы?
Балалар: Эйе.
Ленталар менән хәрәкәтле уйын.
Бурыстар: йылғырлыҡ, иғтибарлылыҡ тәрбиәләү. Йүгереп ҡасыу, түңәрәккә тороуҙы ҡабатлау.
Уйын барышы.
Уйнаусылар түңәрәккә баҫа. Һәр береһенә таҫмалар таратып сығалар, уны йә билгә тығып ҡуялар, йә яға аҫтына. Түңәрәк уртаһында – көтөүсе. Сигнал буйынса балалар йүгерешә башлай, көтөүсе берәйһенең таҫмаһын тартып алырға тейеш. Кем таҫмаһыҙ ҡала, шул уйындан сыға. Балалар яңынан түңәрәккә торалар, уйын дауам итә.
Аҡбуҙат: Балалар, миңә китергә ваҡыт, һау булығыҙ!
Физик белем биреү инструкторы: Балалар, һеҙ бер-берегеҙҙе яҡшы беләһегеҙме икән? Әйҙәгеҙ «Был кемдең тауышы?» уйынын уйнап алайыҡ.
Әҙ хәрәкәтле уйын «Был кемдең тауышы?»
Йөкмәткеһе: Бер бала күҙҙәрен йомған килеш түңәрәктең уртаһында тора. Балалар түңәрәк буйлап йөрөйҙәр һәм һамаҡлайҙар:
Түңәрәккә торҙоҡ беҙ,
Ә хәҙер әйләнәбеҙ тирәләп,
Туҡтаһаҡ (беренсе бала өндәшә),
Кемдең тауышы икәнен әйт.
Көтөүсе баланы тауышы буйынса танырға тейеш. Баланың тауышын таныһалар, артабан ул көтөүсе була.
Физик белем биреү инструкторы: Балалар, беҙгә ҡайтырға ваҡыт. Күҙҙәрҙе йомабыҙ (музыка уйнай). Бына беҙ балалар баҡсаһына ҡайттыҡ. Миңә лә һеҙҙең менән хушлашырға ваҡыт етте. Һеҙҙең менән танышыуыма бик шатмын. Һау булығыҙ!!!






	
Мәктәпкә әҙерлек төркөмө 

	Ай
	Тема
	Маҡсат

	Сентябрь

	Конструкция төҙөү «Беҙҙең ауыл урамдары»


	Маҡсат: коллектив менән эшләүҙе нығытыу, эштең кем ниндәй өлөшөн эшләйәсәге тураһында килешеү.


	Октябрь 
	«Нисек ауылыбыҙҙы матурларға» темаһына әңгәмә

	Маҡсат: тарихҡа ҡәҙерле мөнәсәбәт, мәҙәниәт  һәм тәбиғәткә  һаҡсыл ҡараш тәрбиәләү.


	Ноябрь 
	«Ҡоштар» темаһына иллюстрациялар ҡарау
	Маҡсат: ҡоштар тураһында белемдәрен арттырыу.
Бурыстар:
- балаларҙы иғтибар менән  иллюстрациялар, һүрәттәр ҡарарға өйрәтеү;
- иғтибарлылыҡ, сағыштыра һәм айырмаларҙы күрә белеү һәләттәрен үҫтереү;
- балаларҙа ҡоштарҙы һаҡлау, уларға ярҙам итеү теләге тыуҙырыу.


	Декабрь 
	Дәрес «Өфө районының тәбиғәт ҡомартҡылары» (Өршәк зоологик заказнигы; Йынғалыш ҡотоғонда урынлашҡан йыртҡыс ҡош оялары һәм  торналар йыйылышҡан урын, тәбиғәттең зоологик һәйкәле төбәк кимәлендә һәм айырыуса һаҡланған исемлеккә индерелгән һ.б.)
	Маҡсат: балаларға тәбиғәт һәйкәлдәрен һаҡлау  тураһында мәғлүмәт еткереү.
Бурыстар:
· балаларҙы Өфө районының тәбиғәт һәйкәлдәре менән таныштырыу, уларҙың булдырылыу сәбәптәрен аңлатыу, кеше тормошонда  тәбиғәт һәйкәлдәренең   әһәмиәтен билдәләү;
· фекерләү әүҙемлеген,  иғтибарҙы үҫтереү;
· тыуған яҡты өйрәнергә  ҡыҙыҡһыныу уятыу;
· тәбиғәткә һөйөү  һәм   яуаплылыҡ тойғоһо  тәрбиәләү.


	Ғинуар 
	Дәрес  «Йылға һәм күлдә йәшәүселәр»
	Маҡсат: балаларҙы сөсө һыулы йылға һәм күл йәнлектәре менән таныштырыу.
Бурыстар:
- балаларҙы  Өфө районында урынлашҡан сөсө һыулы йылға һәм күл йәнлектәре, уларҙың үҙенсәлектәре, йәшәү рәүеше менән таныштырыу.  Һүрәт буйынса тасуирларға өйрәтеү;
- йылға һәм күл йәнлектәренә ҡарата ҡыҙыҡһыныу тыуҙырыу, хәтер, иғтибар, фекерләүҙе үҫтереү;
- һыу йәнлектәренә ҡарата иғтибарлылыҡты тәрбиәләү.


	Февраль

	Әңгәмә «Һыу ятҡылыҡтары янында хәүефһеҙлек ҡағиҙәләре»

	Маҡсат: балаларға көҙгө-ҡышҡы һәм йәйге осорҙа һыу ятҡылығы янында хәүефһеҙлек,  тәртип ҡағиҙәләрен үтәү  тураһында белемдәрен арттырыу.

Бурыс:
- төрлө йыл миҙгелендә  һыу ятҡылыҡтарында үҙеңде дөрөҫ  тотоу ҡағиҙәләрен  өйрәтеү;
- фекерләү ҡеүәһен, хәтерҙе, иғтибарҙы үҫтереү;
- тәбиғәткә һаҡсыл ҡараш тәрбиәләү.

	Март 
	Әңгәмә: «Барыбыҙ бергә – татыу ғаилә»
	Маҡсат: балаларҙың Өфө районында йәшәгән төрлө милләт кешеләренең тормош-көнкүреше тураһында белемен арттырыу.
Төрлө милләт халҡы кешеләренә ихтирам, дуҫлыҡ мөнәсәбәте тыуҙырыу.
Бурыстар:
балаларҙың тыуған районы хаҡында белемдәрен арттырыу.
Тыуған ерҙең тарихына ҡыҙыҡһыныу, һоҡланыу, ғорурлыҡ тойғоһо тәрбиәләү.
Иғтибарҙы, һөйләү телмәрен үҫтереү, бирелгән һорауҙарға тулы яуап бирергә өйрәтеү.


	Апрель 
	Дәрес  «Тарих төпкөлөнә сәйәхәт».
	Йүнәлеш: Тирә-яҡты өйрәнеү.
Белем биреү өлкәһе: социаль-коммуникатив үҫеш.
Маҡсат: Уйын ярҙамында башҡорт халҡының көнкүреше, тарихы, милли йолалары, ғөрөф-ғәҙәттәре һәм ырыуҙары менән танышыуҙы дауам итеү.
Бурыстары:
1. Белем биреү: Балаларҙың башҡорт халҡы тарихы, көнкүреше тураһында белемен арттырыу, ете ырыу тураһында мөғлүмәт биреүҙе дауам итеү.
2. Үҫтереүсе бурыс: Балаларҙың күҙаллауын һәм телмәрен үҫтереү, һүҙ байлығын арттырыу.
3. Тәрбиәүи бурыс:  Балаларҙа башҡорт халҡының тарихы, көнкүреше һәм милли йолаларына ихтирам тәрбиәләү.


	Май 
	 Легенда һәм мифология персонаждары тураһында нәфис әҙәбиәт уҡыу


	Маҡсат: балаларҙы башҡорт халыҡ әкиәттәрендә һәм легендаларында һөйләнелгән мифологик персонаждар менән таныштырыу.
Бурыстар: 
1. Балаларҙы образлы әйтелгән күсмә мәғәнәле һүҙҙәрҙе аңларға өйрәтеү, белемдәрен арттырыу.
2. Аңлап тыңлау һәләтен үҫтереү, фекерләү, күҙаллау һәләтен, хәтерен үҫтереү.
3. Башҡорт халыҡ ижадына ҡыҙыҡһыныусанлыҡ тәрбиәләү.











Диагностика: мәктәпкә әҙерлек төркөмө

1. Ауылыбыҙҙы нисек йәмләндереп була?
2. Урман һәм яландарҙың йәнлектәрен ата.
3. Күсер ҡоштарҙы һана.
4. Өфө районында ниндәй бөжәктәрҙе беләһең?
5. Ике һирәк осраусы ағастың исемен әйт.
6. Ниндәй һирәк осраусы ҡый үләндәрҙе беләһең?
7. Өфө районының тәбиғәт һәйкәлдәрен һанап кит.
8. Ҡыҙыл китап нимә була ул?
9. Өфө районында ниндәй иң ҡыҫҡа йылғалар бар?
10. Өфө районының күлдәрен һанап әйт.
11. Ниндәй йылға һәм күл йәнлектәрен беләһең?
12. Һыу буйында ниндәй ҡағиҙәләрҙе белеү мөһим?
13. Өфө районында ниндәй музейҙар бар?
14. Өфө районында ниндәй әһәмиәтле предприятиелар бар?
15. Беҙҙең районда ниндәй милләт йәшәй?
16. Өфө районында йәшәүсе халыҡтың милли кейемдәрендә ниндәй орнамент, биҙәктәр төшөрөлгән?
17. Өфө районы халҡының музыка ҡоралдарын һанап кит.
18. Өфө районының билдәле шәхестәрен иҫеңә төшөр.
19. Өфө районының ниндәй рәссамдарын беләһең?
20. Өфө районында йәшәүсе спортсмен, музыкант, актерҙарҙы һанап кит.
21. Өфө районының ниндәй шағирҙары һәм яҙыусыларының әҫәрҙәрен, шиғырҙарын уҡығаның бар?




Балаларҙың һәр яуабы 0 – 2 балға тиклем баһалана. Иң юғары балл – 21.
2 балл – юғары балл. Бала үҙ аллы һәм тулы яуап бирә.
1 балл – уртаса балл. Бала өлкәндәр ярҙамында яуап бирә.
0 балл – түбән балл. Бала үҙ аллы яуап бирә алмай. Мониторинг йылына ике тапҡыр үткәрелә (май, сентябрь).


Сентябрь 
Тема: «Беҙҙең ауыл урамдары»

Маҡсат: коллектив менән эшләүҙе нығытырға, эштең кем ниндәй өлөшөн эшләйәсәге тураһында килешергә.
Материалдар һәм ҡорамалдар: конструктор деталдәре һәм ваҡ уйынсыҡтар менән тоҡсай.
Алдан эшләнелгән эш: «Өс сусҡа бәрәсе» әҫәрен уҡыу, төҙөлөш эштәренә бәйле һүрәттәр ҡарау, һөнәрҙәр менән танышыу, «Өй төҙөйбөҙ», «Төҙөүселәр» уйындарын уйнау, «Нимә артыҡ?» дидактик уйынын уйнау.
Дәрес барышы.
[bookmark: _Hlk160924351]– Балалар, урамдан китеп барам, ә унда һыуыҡ, ямғырлы һәм ниңәлер  миңә күңелһеҙ. Унда өйҙәр бөтәһе лә бер төрлө, ағастар яланғас, шуға ла күңелһеҙҙер, тип уйлайым. Ә шул тиклем берәй ниндәй матур һәм сағыу нәмә күрге килә. Әлбиттә, беҙ тәбиғәткә ҡыҫыла алмайбыҙ, ә үҙебеҙҙең ауылда нимәнелер матур һәм сағыу итеп эшләй алабыҙ. Тик нимә эшләй алабыҙ беҙ? (Балаларға уйларға һәм үҙҙәренең фекерҙәрен әйтергә).
– Әлбиттә, беҙ үҙебеҙҙең ауылыбыҙҙа матур һәм ғәҙәти булмаған өйҙәр генә түгел, ә  магазин, дауахана, балалар баҡсаһы, дарыухана, почта һәм башҡа биналар ҙа төҙөй алабыҙ.
Ауыл тураһында әңгәмә.
– Һүрәттә ниндәй биналар күрәһегеҙ?
– Ауылда йәшәүе уңайлы булһын өсөн өйҙәр ниндәй булырға тейеш?
(Яҡты, йылы, йәмле, иркен).
– Урамда өйҙәрҙән башҡа тағы ла нимәләр бар? (Машина өсөн юлдар, машиналар, ағастар,  ауыл халҡы).
– Кем йорттарҙы төҙөй һәм проекттарын эшләй? (Балаларҙың яуаптары: архитектор йорттарҙың проекттарын эшләй, ә төҙөүселәр төҙөй).
– Архитектура ҡоролмалары ниндәй булырға тейеш? (Матур, ныҡлы һәм тотороҡло).
– Әйҙәгеҙ бөгөн беҙ һеҙҙең менән төҙөүселәр булайыҡ һәм беҙҙең ауыл урамдарында ғәҙәти булмаған йорттар һәм биналар төҙөйөк. Бының өсөн беҙҙең ауылда ниндәй биналар бар икәнен иҫкә төшөрөп китәйек. (Мәктәп, балалар баҡсаһы, магазин, дауахана).
– Һәйбәт, тик мин тәүҙә төҙөүселәрҙең ниндәй һөнәри эш ҡоралдары, ҡорамалдары бар икәнен иҫкә төшөрөргә тәҡдим итәм. Бының өсөн йомаҡтар сисәбеҙ:
Ҡалалар төҙөй ул
Ҡағыҙҙа йылдар буйы.
Хыялы һәм оҫта ҡулы
Бүләк итә өй туйы. (Архитектор).
Был ҡоралды сабый саҡтан
Ҡулда тоторға кәрәк.
Ғүмер буйы бары файҙа
Бирә кешегә… (көрәк).
Ҡар көрәргә
Булһа кәрәк,
Нимә кәрәк?
Дөрөҫ! ... (Көрәк).
“Т” хәрефенә оҡшаш был
Оҫтаға кәрәк ҡорал.
Һыры бар урау-урау,
Был нимә? Был бит ... (бырау).
Әй күп тә һуң тештәре!
Әй күп тә һуң эштәре!
Ағасты «ашай-ашай»,
Төрлө әйберҙәр яһай. (Бысҡы).
Йә тәрән соҡор ҡаҙый ул,
Йә бейек өйөм өйә.
Төҙөүселәр уны һөйә,
«Тимер бәһлеүән!» – тиҙәр. (Экскаватор).
Тимер жираф, башы күктә,
Күп күтәрә көсө күпкә,
Тонна-тонна йөктәрҙе
Эләктереп ала ул,
Балкондарын балҡытып,
Бейек өйҙәр һала ул. (Кран).
Ул үҙе шундай көслө,
Тешле-тешле сүмесле.
Бер үҙе эшләй ала
Йөҙ кешелек эште. (Экскаватор).
– Афарин, балалар, йомаҡтарҙы систегеҙ. Тик төҙөлөш майҙансығына барыр алдынан эш ҡорамалдарын барлап китәйек.
«Мөғжизәле тоҡсай»  дидактик уйыны.
– Был тоҡсайҙа – төрлө эш ҡоралдары. Мин һеҙгә берәй эш ҡоралын әйтәм, ә һеҙ шуны тоҡсайҙың тышынан ҡулығыҙ менән тотоп ҡарап ҡына белергә һәм тоҡсайҙан алырға тейешһегеҙ.
Уйын башлана.
– Афарин, бөтәһен дә дөрөҫ таптығыҙ. Ә хәҙер иҫкә төшөрөп китәйек, йорт йәки бина ниндәй өлөштәрҙән тора? (Балаларҙың яуаптары: нигеҙ, тәҙрәләр, стена һәм  ҡыйыҡтан тора).
– Эш алдынан бармаҡ-ҡулдарҙы күнегеү ярҙамында яҙылдырып алайыҡ.

Физкультуйын – бармаҡтар уйыны «Йорт»
Мин төҙөй башлайым йорт,
Тәҙрәләре лә булһын,
Ишектәре лә булһын,
Йорт тирәһендә ағастары ла үҫһен.
Эт ҡапҡаны һаҡлаһын,
Ҡояш булһын, ямғыр ҡойһон,
Һәр саҡ сәскәләр атһын.

– Төҙөлөш эштәрен башларға ваҡыт етте. Бина ныҡлы булһын өсөн төҙөлөштө нимәнән башлайбыҙ? (Нигеҙҙән).
Балалар йорт һәм биналар төҙөй башлайҙар. Тәрбиәсе күҙәтә һәм ярҙамлаша. Дәрес аҙағында тәрбиәсе балаларға тамамланған төҙөлөштө ҡарарға тәҡдим итә.
– Балалар, беҙгә хәҙер урамдарҙы төҙөкләндерергә кәрәк. Бының өсөн һеҙгә ағастар, сәскәләр, машиналар кәрәк буласаҡ.
Йомғаҡлау өлөшө.
– Әйҙәгеҙ ҡарайыҡ әле, беҙҙең урам килеп сыҡтымы?  Һеҙгә беҙ төҙөгән  урам оҡшаймы? Нимәһе менән оҡшай? (Балалар үҙҙәренең йорттары тураһында һөйләй).
– Афарин, балалар, һеҙ айырылып торған, ғәҙәти булмаған йорт һәм биналар төҙөнөгөҙ. Урамдарығыҙҙа ағастар, матур сәскәләр, юлдар ҙа бар. Был бында йәшәгән ауыл халҡына бик тә оҡшар һәм уңайлы булыр, тип уйлайым. Бөгөн беҙ һеҙҙең менән кемдәр, ниндәй һөнәр эйәләре булдыҡ? Һеҙ үҫкәс кемегеҙҙер бәлки төҙөүсе йәки архитектор булыр һәм беҙҙең ауыл тағы ла матурыраҡ, күркәм  булыр, тип ышанам.


Октябрь 
Әңгәмә: «Беҙҙең ауылды нисек матурларға?»

Маҡсат: тарихҡа ҡәҙерле мөнәсәбәт, мәҙәниәт  һәм тәбиғәткә  һаҡсыл ҡараш тәрбиәләү.

– Балалар, экранға иғтибар менән ҡарағыҙ әле. Бөгөн беҙ һеҙҙең менән  Шамонин ауылы буйынса сәйәхәт итәбеҙ. Мин һеҙгә ауылдың күренекле, һеҙҙең һәм атай-әсәйҙәрегеҙҙең яратҡан урындарын күрһәтәм. Ә һеҙ уны танып белергә, нисек аталғанын һәм беҙҙең тормошта уның әһәмиәтен әйтергә тейешһегеҙ.
– Кем белә, был ниндәй урам һәм нисек атала? Беҙҙең ауылдың иң ҙур һәм оҙон урамы Рәсәй урамы тип атала. Беҙҙең ауылда йорттар урамдарға ғына түгел, кварталдарға ла бүленгән. Һәр кварталдың йорттары айырым материалдан төҙөлгән. Бына был урам кирбес йорттарҙан башлана. Йорттар ниндәй материалдан төҙөлгән? (Кирбес). Ә был кварталда ағас йорттар. Тимәк, был йорттар нимәнән төҙөлгән? (Ағастан). Йорттар матур булһын өсөн хужалары, һеҙҙең атай-әсәйҙәрегеҙ, олатай-өләсәйҙәрегеҙ, ҡарап, буяп, төҙөкләндереп торалар. Ә был нимә, кем таный?
– Был урынды бигерәк тә беҙҙең әсәйҙәр һәм балалар ярата. Был беҙҙең Шамонин паркы. Ул – ауылдың биҙәге һәм бында килеүе күңелле. Бында  һәр ваҡытта ла әсәйҙәр балалары менән йөрөй, балалар уйнай һәм аралаша. Бында бик матур түтәлдәр бар, ял итер өсөн эскәмйәләр тора, ултырып туңдырма ашарға мөмкин.
– Балалар, нисек уйлайһығыҙ, ниндәй эскәмйәлә ултырыуы  рәхәтерәк?  (Таҙа, матур һәм сағыу). Нисек эскәмйәне  матур килеш тоторға? (Боҙмаҫҡа, бысраҡ аяҡ кейеме менән менеп бысратмаҫҡа, һүрәттәр эшләмәҫкә).
– Туңдырманың тышлығын  нимә эшләтергә? (Сүп-сар һауытына ташларға).
– Һеҙ нисек уйлайһығыҙ, ни өсөн беҙҙең парк матур һәм ҡаралған? 
– Был нимә, таныйһығыҙмы? Был беҙҙең «Аҡбуҙат» һәм «Ынйыҡай» балалар баҡсалары. Ә балалар баҡсаһы беҙгә ни өсөн кәрәк?
– Балалар, был  ҙур һәм матур бинаның нимә икәнен беләһегеҙме? (Мәктәп). Эйе, был мәктәп. Һеҙ ҙур үҫкәс, ошо матур мәктәпкә уҡырға йөрөйәсәкһегеҙ. Ә һеҙ нисек уйлайһығыҙ, мәктәп һәм мәктәп яны биләмәһе ниңә таҙа һәм матур икән?
– Һәйбәт хужалар үҙҙәренең ауылын, төрлө мәҙәни һәм уҡыу  биналарының матурлығын һаҡлайҙар һәм тәртиптә тоталар, унда матур һәм йәмле булһын, тип тырышалар.
– Бының нимә икәнен бөтәгеҙ ҙә беләһегеҙҙер, тип уйлайым.  Бында нимә урынлашҡан? (Поликлиника).
– Дауахана беҙгә нимәгә кәрәк, әйтегеҙ әле.
– Ә был беҙҙең ... ? (Янғын һүндереү часы)  Янғын һүндереүселәр нимә эшләйҙәр ул?

– Был  фотоларҙа  мәктәп һәм балалар баҡсаһы биналары. Сағыштырып ҡарағыҙ әле, ниндәй айырма бар? (Тәүге фотола биналар матур, таҙа. Ә икенсе фотола нигеҙ, стеналарҙа төрлө яҙыуҙар, һүрәттәр төшөрөлгән). Ниндәй  фото һеҙгә нығыраҡ оҡшай? Һеҙ нисек уйлайһығыҙ, был һүрәттәрҙе һәм яҙыуҙарҙы кемдәр эшләгән һәм улар биналарҙы биҙәйме? (Балалар  төрлө һүрәттәр менән бинаны  боҙған һәм ул йәмһеҙ булып күренә).
– Һеҙҙең өҫтәлдә төрлө материалдар ята (кирбес ағас һәм төҙөлөш ташынан ҡалдыҡтар). Һеҙ нисек уйлайһығыҙ, быларҙан нимә төҙөйҙәр? (Йорттар һәм биналар). Уларҙы нисек атап була? (Төҙөлөш материалдары).
– Был материалдарҙа фотолағы һымаҡ һүрәттәр эшләнелгән. Әйҙәгеҙ ошо буяуҙарҙы йыуып ҡарайыҡ. (Һыулы, һабынлы  сепрәктәр менән һөртөп ҡарайҙар). Ниндәй һөҙөмтәгә ирештегеҙ?  Ниндәй ҡыйынлыҡтарға осранығыҙ?  Ниндәй материалдан буяуҙы таҙартыуы еңелерәк? (Буяуҙы  таҙартып булмай, сөнки ул материалдарға бик ныҡ һеңгән).
– Ниндәй  һығымта яһайбыҙ? (Бинаны тәүге хәленә ҡайтарыр өсөн бик күп ваҡыт һәм көс сарыф итергә кәрәк).
– Әйҙәгеҙ һығымта яһайыҡ: нимә эшләргә ярамай һәм ни өсөн?  (Махсус урындарҙа ғына яҙырға һәм һүрәт төшөрөргә мөмкин. Мәҫәлән, асфальтта аҡбур менән. Ололарҙың хеҙмәтен ихтирам итергә һәм һаҡларға кәрәк)
– Өлкәндәр беҙҙең ауыл матур булһын тип тырыша. Әммә бөтә ауыл халҡы – өлкәндәр ҙә, балалар ҙа – ауыл, урамдарҙы таҙалыҡта һәм тәртиптә тотһа, ағастар һәм сәскәләр ултыртып, уларҙы тәрбиәләп торһа ғына беҙҙең Шамонин ауылы матур  һәм күркәм буласаҡ.
– Бөгөн беҙ һеҙҙең менән Шамонин ауылы буйлап йөрөнөк. Һеҙ, балалар, беҙҙең ауылдың бәләкәй хужалары, шуға һеҙ ҙә ауылды һаҡларға тейеш.
– Ҡабатлап китәйек. Беҙҙең ауыл матур, таҙа һәм төҙөк булһын өсөн беҙ нимә эшләргә тейешбеҙ? (Балаларҙың яуаптары)


Ноябрь 
«Ҡоштар» темаһына иллюстрациялар ҡарау

Маҡсат: балаларҙың ҡоштар тураһында белемдәрен арттырыу.
Бурыстар:
· [bookmark: _Hlk71799219]балаларҙы иғтибар менән иллюстрациялар, һүрәттәр ҡарарға өйрәтеү;
· иғтибарлылыҡ, сағыштыра һәм айырмалыҡтарҙы күрә белеү һәләттәрен үҫтереү;
· балаларҙа ҡоштарҙы һаҡлау, уларға ярҙам итеү теләге тыуҙырыу.
Күҙәтеү барышы.
– Балалар, йомаҡты сисегеҙ әле:
Яҙын йырлап киләләр,
Беҙҙе моңға күмәләр,
Көҙөн тағы күмәкләшеп
Йылы яҡҡа китәләр.
– Был нимә, балалар? (Ҡоштар)

– Дөрөҫ! Бөгөн беҙ һеҙҙең менән ҡоштар тураһында рәсемдәр ҡараясаҡбыҙ һәм беҙҙең Өфө районына осоп килгән ҡоштар менән танышасаҡбыҙ.
– Был, балалар, ҡара ҡарға. Ул беҙгә иң беренселәрҙән булып осоп килә. Ҡара ҡарға – яҙҙы килтереүсе ҡош. Дөйөм төҫө күкһел ҡара. Оло ҡоштоң суҡышы тирәһе яланғас, бысраҡ аҡ төҫтә. Суҡышы йыуан һәм ҙур. Ала ҡарғанан бөтә кәүҙәһенең ҡара төҫтә булыуы менән айырыла. Ҡарлыҡҡан тауышлы.
Улар күмәкләшеп бер ағасҡа 10 – 15 оя ҡороп йәшәйҙәр. 5–6 бала сығаралар. Төрлө бөжәктәр менән туҡланалар. Көнөнә ул 8 меңгә яҡын бөжәкте юҡ итә. Зарарлы бөжәктәрҙе ҡырып файҙа килтерһә, яҙын яңы шытып сыҡҡан игенде йолҡоп бер аҙ зыян килтерә.


[image: Изображение выглядит как трава, внешний, черный, певчая птица

Автоматически созданное описание]


Ә был ҡош – ҡарға. Ҡарға – эре, йәйенке киң суҡышлы һәм ҡара ҡанатлы ҡош. Ҙур ҡарғаларҙың ҡанаттары ҡара ялтыр.
Ҡарға – аҡыллы ҡош. Тәбиғәткә уның файҙаһы бик күп, сөнки туҡланыу ашамлығын һайланып тормайҙар. Ваҡыты сыҡҡан ашамлыҡтарҙы, йәнлектәрҙең ҡалдыҡтарын табып был ҡоштар тирә-йүнде таҙартыу эштәрен дә башҡаралар.

[image: Изображение выглядит как птица, трава, внешний, черный

– Ҡарға ниндәй ҡошҡа оҡшаған? (Ҡара ҡарғаға). Улар нимәһе менән айырылалар? (Ҡарғалар ҡара ҡарғаларҙан ҙурыраҡ, ҡара ҡарғалар күмәкләшеп йәшәй, ә ҡарғалар яңғыҙ йәшәй, ҡара ҡарғалар – күсмә ҡоштар, ә ҡарғалар ҡышлаусы ҡоштар.
– Был ҡош – ҡарлуғас. Ҡарлуғас – ҡыйғас ҡара ҡанатлы, асалы ҡойроҡло, кәйелеп, шәп оса торған ҡош. Сыйырсыҡтан бәләкәйерәк. Күмәкләшеп йөрөйҙәр. Ергә ҡунмайынса, бөтә ваҡыттарын һауала үткәрәләр.

[image: Изображение выглядит как птица, внешний, сидит, деревянный

Ҡанаттары тар һәм оҙон, артҡараҡ ҡайырылып тора. Ҡойроғо бер аҙ ярылған, дөм ҡара, тамағы һарғылт аҡ. Башҡа ҡарлуғастарҙан тигеҙ ҡара төҫлө булыуы менән айырылып тора. Сырылдаҡ тауыш сығара: «сриии-и-и, срии-и». Ояһы ҡая таштарҙа, кәрниздәрҙә, ағас ҡыуыштарында була, уны ҡара балсыҡтан һылап эшләй. Ояһының төҫө буй-ала. Ҡанатлы бөжәктәр менән туҡлана, уларҙы һауала ғына тота. Һыуҙы ла осоп барышлай ғына эсә. 2-3 бөртөк аҡ йомортҡаһы була. Зарарлы бөжәктәрҙе аулап файҙа килтерә. Ҡарлуғас – күсмә ҡош. Йылы яҡҡа осоп китер өсөн иң беренселәрҙән булып ояларын ташлап китәләр. 
Ә был ҡош – яр ҡарлуғасы (стриж). Был ҡош уртаса ҙурлыҡта, киң ҡанатлы, оҙон ҡойроҡло һәм ҡыҫҡа суҡышлы. Уның оҙонлоғо  10–12 см, ауырлығы 140 г. Был ҡоштоң тәпәй төҙөлөшө үҙенсәлекле – бөтә дүрт бармаҡтары ла  алға ҡарап тора, шуға күрә уларға ерҙән йөрөүе һәм осоп китеүе  ҡыйын. Бик шәп тиҙлектә оса ала, ул бик күп ваҡытын осошта үткәрә һәм шуға күрә осҡанда ашай ҙа, йоҡлап та ала. Башлыса бөжәктәр, серәкәй, себен менән туҡлана.
Был ҡоштар бик киң таралған, бөтә ерҙә лә тиерлек йәшәй. Ҡала ерендә уларҙы йыш осратырға мөмкин. Ояларын юғары бина баштарында, тауҙар, ҡаяларҙа булған ярыҡтарҙа, ағас ҡыуыштарында ҡоралар. Улар күсмә ҡоштар.
Тышҡы төҙөлөштәре менән ҡарлуғасҡа оҡшағандар. Күп кеше ҡарлуғас менән яр ҡарлуғасын айырмай һәм уларҙы бутай. Уларҙың айырмаһы шунда: яр ҡарлуғастары осҡанда ҡысҡырып һәм, ҡарлуғастарға ҡарағанда, күпкә тиҙерәк осалар. Яр ҡарлуғастары  ҡарлуғастарҙан  айырмалы рәүештә, осҡанда  бер ҡасан да ҡанаттарын ҡушмайҙар.

[image: Изображение выглядит как птица, небо, внешний, стриж

[bookmark: _Hlk71869965]– Балалар, бөгөн беҙ һеҙҙең менән Өфө районында йәшәгән ҡайһы бер ҡоштар менән таныштыҡ. Һеҙгә был ҡоштар таныш инеме? (Балаларҙың яуабы). 
– Ҡайһы ҡоштар бер-береһенә оҡшаған? Уларҙы нисек айырырға була? (Балаларҙың яуабы).
– Был ҡоштарҙың ҡайһыһын беҙҙең ауылда күргәнегеҙ бар? (Балаларҙың яуабы).
– Ҡайһы ҡоштар беҙҙә ҡышларға ҡалалар, ә ҡайһы ҡоштар йылы яҡҡа осалар? (Балаларҙың яуабы).
– Ҡыш көнө ҡоштарға нисек ярҙам итергә була? (Балаларҙың яуабы).
– Ҡоштар тәбиғәткә ниндәй файҙа килтерә? 

Декабрь 
«Өфө районының тәбиғәт һәйкәлдәре»

Маҡсат: балаларҙы тәбиғәт һәйкәлдәрен һаҡлау тураһында мәғлүмәт менән таныштырыу.
Бурыстар:
· Балаларҙы Өфө районының тәбиғәт һәйкәлдәре менән таныштырыу, уларҙың булдырылыу сәбәптәрен аңлатыу, кеше тормошонда тәбиғәт һәйкәлдәренең әһәмиәтен билдәләү;
· Фекерләү әүҙемлеген, иғтибарҙы үҫтереү;
· Тыуған яҡты өйрәнергә ҡыҙыҡһыныу уятыу;
· Тәбиғәткә һөйөү һәм яуаплылыҡ тойғоһо тәрбиәләү.
Дәрес барышы.
Ишек туҡылдай. Почтальон хат килтерә.
– Балалар, беҙгә почтальон хат килтергән. Нимә икән унда, ҡарайыҡмы? (Эйе). Улай булғас, мин конвертты асам. (Конверттан ҡағыҙ ала, унда Өфө районының физик картаһы төшөрөлгән). Был нимә ул? (Был карта). Нисек уйлайһығыҙ, ниндәй урындың картаһы? (Өфө районыныҡы).
– Дөрөҫ. Экранға ҡарағыҙ әле, был да Өфө районының картаһы, тик ул ҙурайтылған. Балалар, карта төрлө төҫтә, унда күк, йәшел, һары һәм көрән төҫтәр бик күп. Карталағы күк төҫ нимәне аңлата икән, һеҙ нисек уйлайһығыҙ? (Күлдәр һәм йылғалар).
– Йәшел төҫ менән нимә күрһәтелгән? (Урмандар, туғайҙар һәм ҡырҙар).
– Көрән төҫ нимәне аңлата икән? (Тауҙар).
– Балалар, әйтегеҙ әле, картала ниндәй төҫ күберәк күрһәтелгән? (Йәшел)
– Беҙҙең районда урмандар күп. Ҡоштар, хайуандар һәм бөжәктәр өсөн был – тыуған йорт. Ә кешеләр был йортҡа ҡунаҡ һымаҡ киләләр, шуға билдәле ҡағиҙәләрҙе үтәргә тейештәр. Урманда беҙ үҙебеҙҙе нисек тоторға тейешбеҙ, ниндәй ҡағиҙәләр бар? (Сүп-сар ҡалдырырға, ут яғырға, ағастарҙы һындырырға, хайуандарҙы ҡурҡытырға, ҡырмыҫҡа иләүҙәрен боҙорға ярамай).
– Тәбиғәт кешегә һәр ваҡытта ла аҙыҡ, дарыуҙар, төҙөлөш материалдары сығанағы булып торҙо. Беҙҙең тәбиғәттең бай һәм матур икәнен беҙ һеҙҙең менән беләбеҙ, ләкин кешеләрҙең насар мөнәсәбәте арҡаһында ошондай байлыҡ та юҡҡа сығырға һәм бөтөргә мөмкин. Бик күп һирәк һәм юғалып барған ҡоштар, хайуандар, үҫемлектәр һәм минералдар төрө бар. Юғалып барған тигәнде нисек аңлайһығыҙ? (Балаларҙың яуаптары). Афарин, һеҙ дөрөҫ уйлайһығыҙ. 
– Тәбиғәтте һаҡлау өсөн тәбиғәт һәйкәлдәре булдырылған. Был айырыуса ныҡ һаҡланылған биләмәләр һәм объекттар. Үҙенең матурлығы, электән һаҡланған флора һәм фауналары менән урмандар, далалар, мәҙәни ландшафт элементтары булған элекке парктар һәм баҡсалар, тауҙар, мәмерйәләр, ҡаялар булырға мөмкин. Тәбиғәт һәйкәле булып яңғыҙ ағас, шишмә, һарыҡташ, боҙлоҡ, күлдәр ҙә булырға мөмкин. Был айырыуса ҡиммәтле тәбиғәт йәки антропоген сығышлы объекттарҙы юғалтырға ярамай.
– Һеҙ нисек уйлайһығыҙ, тәбиғәт һәйкәлдәрен нисек һаҡларға була? (Машинала йөрөргә ярамай, һуҡмаҡ буйлап ҡына йөрөргә кәрәк, һунар һәм балыҡ тотоу, еләк һәм бәшмәктәр йыйыу, сәскәләрҙе өҙөү, ағас киҫеү, тәбиғәтте бысратыу тыйыла).
– Хәҙер беҙ Өфө районының тәбиғәт һәйкәлдәре буйынса видеосәйәхәткә барабыҙ. Беҙҙең районда дүрт тәбиғәт һәйкәле бар:
· Өфө районының тәжрибә баҫыуы;
· Юматов тәжрибә урман культураһы;
· Чуркинск һаҙлығында орхидеяларҙы популяциялау;
· йыртҡыс ҡоштарҙың оялары һәм тупланған урындары – Йәнғалыш күле.
1 – 4 слайдтар.
Өфө районының тәжрибә баҫыуы
Бында элек ултыртылған урманды һаҡлайҙар. Был урмандар XX быуаттың 40-сы йылдарында ултыртылған. Урман һыҙаттарының ауыл хужалығы культураһының уңышына, ҡарҙың бүленешенә нисек тәьҫир итеүен өйрәнәләр. Урман һыҙаттарының төп тоҡомо булып тирәк, ҡайын, имән, саған һәм ҡарағас ағастары тора.
Килеп сыҡҡан һөҙөмтәләр буйынса урман һыҙаттарын үҫтереү һәм тәрбиәләү буйынса кәңәштәр тәҡдим итәләр. Алынған тәжрибә буйынса, республиканың төрлө райондарының урман һыҙаттары яландарҙы һәм тупраҡты һаҡлау миҫалы булып тора. 
4 – 8 слайдтар.
Йыртҡыс ҡоштарҙың оялары һәм тупланған урындары – Йәнғалыш күле
Был ерҙә һирәк төр ҡоштар йәшәй һәм оя ҡора (һоро торналар) ҙур ҡарағош, башҡа ерҙә улар юҡ. Шуға ла бында һирәк төр ҡоштарын һәм йәшәү урындарын һаҡлайҙар. Төбәк кимәлендәге тәбиғәт һәйкәле сифатында 2005 йылдың 21 июлендә барлыҡҡа килгән. Ул Иҫке Ҡамышлы ауылынан көньяҡ-көнсығышҡа ҡараған урында 3 км алыҫлыҡта урынлашҡан. Бында урманды киҫергә, көтөү көтөргә, һунар итергә, һаҙлыҡты киптерергә, торф һ.б. файҙалы ҡаҙылма байлыҡтарҙы, төҙөлөш материалдарын сығарыу һәм тәбиғәт һәйкәленә насар йоғонто яһаған эштәр тыйыла.
Ҡарағош – ҙур ҡанатлы йыртҡыс ҡош, күп йылдар буйына ошо биләмәлә оя ҡора. Яңы ояны элекке ояһынан алыҫ китмәй генә эшләй.
Һоро торна – эре ҡоштарҙың береһе. Метрҙан ашыуыраҡ бейеклектә, ҡанатының ҡоласы 2 м етә. Һоро торнаның ҡауырыйы һоро йәки күкһел-һоро төҫтә була. Был төҫ уға һаҙлыҡлы һәм урманлы ерҙәрҙә йыртҡыстарҙан һаҡланырға ярҙам итә. Көҙгөһөн, йылы яҡҡа осорҙан алда, йөҙләгән торна бер урынға туплана.
9 – 12 слайдтар.
Чуркинск һаҙлығында орхидеяларҙы популяциялау
2005 йылдың 21 июлендә ойошторолған. Подымалов ауылынан төньяҡҡа ҡарай 2 км алыҫлыҡта урынлашҡан. Биләмәһендә киң һаҙлыҡлы урмандар, һаҙлыҡлы туғайҙар һәм һаҙлыҡ менән ҡушылып килгән үҫемлектәр үҫә. Бында дым яратҡан үҫемлектәр күп. Һаҙлыҡлы урмандар йышыраҡ ҡайын, ерек һәм төрлө талдарҙан тора. Чуркинск һаҙлыҡтарында күп болонда, болонло-һаҙлыҡлы һәм тик һаҙлыҡлы урындарҙа ғына үҫкән һирәк үҫемлектәр бар. Бындағы ҡайһы бер үҫемлектәр Рәсәй Федерацияһының һәм Башҡортостан Республикаһының Ҡыҙыл китаптарына индерелгән. Бында төрлө хайуандар һәм ҡоштар йәшәй (мышы, ҡабан сусҡаһы, ҡуян, һоро торна һ.б.) Һаҙлыҡлы урындар һыу һаҡлау ролен дә үтәй.
13 – 16 слайдтар.
Юматов тәжрибәле урман культураһы
Бында ағаслы ҡыуаҡлыҡтар үҫемлектәрен һаҡлайҙар. Санитар-гигиена шарттарын булдыралар. Авдон, Юматов, Нижегородка һәм Жуков ауылдары араһында туғыҙ участок тәбиғәт һәйкәле итеп 1965 йылдың 17 авгусында теркәлгән. Бында төрлө экзотик ағастар, ҡыуаҡлыҡтар үҫә: маньчжур сәтләүеге, амур бәрхәте, себер ҡарағайы, Муррея ҡарағайы һ.б. Бында төрлө тәжрибә эштәре, алдынғы ысул урмансылығы эштәре үткәрелгән.
– Балалар, һеҙ нисек уйлайһығыҙ, әгәр ҙә уларҙы һаҡламаһалар, был үҫемлектәр һәм хайуандар менән нимә булыр ине? (Улар юғалырҙар ине). Әгәр ҙә улар юғалһалар, нимә буласаҡ? (Беҙ уларҙы ғүмерҙә лә күрмәйәсәкбеҙ). Дөрөҫ, балалар, әгәр ҙә был хайуандар, ҡоштар һәм үҫемлектәр юғалһа, беҙ уларҙы үҙ күҙҙәребеҙ менән күрмәйәсәкбеҙ, тотоп, еҫкәп ҡарай алмаясаҡбыҙ ошо үҫемлектәрҙе. Уларҙы тик һүрәттәрҙә генә күрә аласаҡбыҙ.
– Бөгөн дәрестә һеҙ ниндәй яңы нимә белдегеҙ?
– Нимә ул тәбиғәт һәйкәле?
– Өфө районының ниндәй тәбиғәт һәйкәле иҫегеҙҙә нығыраҡ һаҡланып ҡалды? Ни өсөн?
– Беҙҙең тәбиғәтте һаҡлар өсөн һеҙ нимәләр эшләй алаһығыҙ? 


Февраль 
«Һыу ятҡылыҡтары янында үҙеңде нисек тоторға?» темаһына әңгәмә

Маҡсат: балаларға көҙгө-ҡышҡы һәм йәйге осорҙа һыу ятҡылығы янында хәүефһеҙлек, тәртип ҡағиҙәләрен үтәү тураһында белемдәрен арттырыу.

Бурыс:
· төрлө йыл миҙгелендә һыу ятҡылыҡтарында үҙеңде дөрөҫ тотоу ҡағиҙәләрен өйрәтеү;
· фекерләү ҡеүәһен, хәтерҙе, иғтибарҙы үҫтереү;
· тәбиғәткә һаҡсыл ҡараш тәрбиәләү.

Әңгәмә барышы.
[bookmark: _Hlk161059752]– Балалар, мин һеҙгә йомаҡ әйтәм, кем яуабын табыр?
Бормалы ла һуҙмалы,
Осона сыҡҡан булманы. (Йылға)
Ҡышын йоҡлай, яҙын дулай. (Йылға)
– Афарин, балалар!
– Беҙҙең бөгөнгө әңгәмәбеҙҙең темаһы «Һыу ятҡылыҡтары янында үҙеңде нисек тоторға?» тип атала. Әңгәмә барышында беҙ ошо һорауҙарға яуаптар табасаҡбыҙ:
– Йоҡа боҙ нимәһе менән  ҡурҡыныс?
– Боҙҙа үҙеңде тотоуҙың төп ҡағиҙәләре ниндәй?
– Боҙло һалҡын һыуға кешенең эләгеү ҡурҡынысы һәм был ситуацияла үҙеңде нисек тоторға?
– Йәйге осорға өлкәндәр оҙатыуынан башҡа һыу ятҡылыҡтарында һыу инеү ни өсөн хәүефле?
– Хәүефле, ярамаған урында һыу инергә яраймы?
– Балалар, беҙҙең ауыл һәм күрше Шмидтов, Бурцев ауылдары янында Юрмаш тигән йылға һәм 3 күл бар. Һеҙ нисек уйлайһығыҙ, яҙ, йәй айҙарында күл йәки йылға буйында беҙгә ниндәй ҡурҡыныс янарға мөмкин? (Балаларҙың яуаптары: Боҙ аҫтына китеү ҡурҡынысы янай. Һыу төшкәндә тонсоғорға мөмкин. Һыу аҫтындағы быяла менән йәрәхәтләнергә мөмкин).
– Тәүге һалҡындар менән йылға-күлдәрҙең, быуаларҙың, һыу ятҡылыҡтарының туңыуы күҙәтелә. Шул ваҡытта бәхетһеҙ осраҡтар ҙа арта. Көҙгө осорҙа, йәғни ныҡлы һыуыҡтар башланғанға тиклем, боҙ ышанысһыҙ була. Ҡағиҙә булараҡ, һыу ятҡылыҡтары тигеҙ туңмай, өлөшләтә туңа: тәүҙә һай ерҙә, яр буйында, ә инде һуңынан уртаһында туңа.
Боҙҙоң ҡалынлығы түбәндәге ауырлыҡҡа тура килгән осраҡта ғына ышаныслы була. Бер кешене күтәреү өсөн боҙ ҡалынлығы 7 см-ҙан күберәк булырға тейеш. 12 см-ҙан ашыу боҙ өҫтөнә йәйәүлеләр сығыу өсөн юл яһарға мөмкин. Еңел машинала йөрөү өсөн боҙҙоң ҡалынлығы 30 см булырға тейеш.
Боҙҙо ҡар ҡаплаған урындарҙа айырыуса иғтибарлы булырға кәрәк, сөнки унда һыу яйыраҡ туңа. Быуаларҙа асыҡ боҙ ҡатламы 10 сантиметрҙан ашыу, ә ҡар аҫтында ни бары 3 см ғына булыуы ла мөмкин. Ағым тиҙ булған, ҡыуаҡтар, үләндәр сығып торған, һыулыҡҡа ағып төшкән шишмәләр йәки йылғалар булған урындарҙа соҡорҙар, ҡар ирегән урындар барлыҡҡа килә, бында һыу йоҡа боҙ менән ҡаплана. Онотмағыҙ – зәңгәр йәки йәшел төҫтәге боҙ ғына ныҡ булып һанала.
Фажиғәле осраҡтарҙың төп сәбәбе –элементар хәүефһеҙлек сараларын күҙәтмәү. Һыу ятҡылыҡтары эргәһендәге «Боҙ аша хәрәкәт итеү тыйыла!» тигән билдәләргә иғтибар итергә, шулай уҡ боҙҙа хәүефһеҙлек ҡағиҙәһен хәтерҙә тоторға кәрәк.
– Балалар, әйҙәгеҙ физминутка эшләп, ял итеп алайыҡ. 
Физкультминут.

Боҙҙа хәүефһеҙлек ҡағиҙәләре:
– Иҫтән сығармағыҙ – зәңгәр йәки йәшел төҫтәге боҙ ғына ныҡ булып һанала. Йәйәүлеләр өсөн боҙҙоң ҡалынлығы 15 см булырға тейеш. Боҙ өҫтөнән төркөм менән бармаҫҡа кәрәк, ара 5 – 6 м булырға тейеш.
– Боҙҙа уйнарға ярамай.
– Боҙға ҡараңғы ваҡытта һәм күҙ күреме насар булғанда баҫмаҫҡа тырышығыҙ.
– Ҡар ҡаплаған урындарҙа һаҡ булығыҙ, таяҡ менән тикшереп барырға кәрәк.
– Әгәр боҙ сатнаһа, ингән юлдан аяҡты шыуҙырып ҡына кире сығырға кәрәк.
– Боҙ аша рөхсәт ителгән урындарҙан ғына сығырға кәрәк.

– Балалар, ә хәҙер күҙҙәребеҙҙе йомайыҡ һәм йәйҙең эҫе көнө икән тип хис итәйек. Беҙ һеҙҙең менән  йылға буйына һыу төшөргә барырға йыйынабыҙ икән ти. Тик беҙ иң беренсе йәйге осорҙа һыу буйындағы төп хәүефһеҙлек ҡағиҙәләрен иҫкә төшөрәйек.
Һыуҙа үҙеңде тотоу ҡағиҙәләре. Һыуҙа үҙеңде хәүефһеҙ тотоу ҡағиҙәләре бар, уларҙы һәр кем белергә тейеш.
– Һеҙ нисек уйлайһығыҙ, ниндәй булһа ла йылға, күлдә һыу инергә мөмкинме? (Юҡ)
Һыуға инер алдынан өлкәндәрҙән һыуҙың таҙамы икәнен һорарға кәрәк. Әгәр ҙә һыу ятҡылыҡтары бысраҡ булһа, ауыҙ, танауығыҙға микробтар эләгеп етди ауырыуҙарға килтереүе мөмкин.
Тимәк, 1-се ҡағиҙә: тик рөхсәт ителгән ерҙәрҙә генә һыу инергә мөмкин.
2-се ҡағиҙә: ололар оҙатыуында ғына йөҙөргә һәм һыу инергә мөмкин. Һеҙ нисек уйлайһығыҙ, ни өсөн? (Өлкәндәр ҡарамағында һыу инеү ышаныслы).
3-сө ҡағиҙә: таныш булмаған урындарҙа сумырға ярамай – һыу төбөндә батҡан бағаналар, таштар, лапы һәм башҡа нәмәләр ятыуы ихтимал.
4-се ҡағиҙә: һыуҙа этешергә, шаярырға ярамай. Был бик хәүефле, сөнки кешеләр һыуҙа сәсәргә һәм батырға мөмкин.
5-се ҡағиҙә: тын тултырылған матрастарҙа алыҫҡа китергә ярамай, сөнки ағасҡа эләгеп матрас тишелергә мөмкин.
6-сы ҡағиҙә: дауыллы көндө йәки ярға көслө тулҡын бәрелгән урындарҙа һыу инергә ярамай.
7-се ҡағиҙә: ялған шау-шыу күтәрергә ярамай.
Шулай итеп, балалар, беҙ һеҙҙең менән бөгөн нимә тураһында һөйләштек? (Һыуҙа һәм боҙҙа үҙеңде тотоу ҡағиҙәләре тураһында). Хәҙер һеҙ ҡағиҙәләрҙе беләһегеҙ. Уларҙы һанап бирегеҙ әле. Афарин, хәҙер һеҙ бер ҡасан да бәләгә тарымаясаҡһығыҙ. 

Март 
«Бөтәбеҙ бергә – татыу ғаилә» темаһына әңгәмә

Маҡсат: балаларҙың Өфө районында йәшәгән төрлө милләт кешеләренең тормош- көнкүреше тураһында белемдәрен арттырыу; төрлө милләт халҡы кешеләренә ихтирам, дуҫлыҡ мөнәсәбәте тыуҙырыу.
Бурыстар:
· Балаларға тыуған райондары хаҡында белемдәрен арттырыу.
· Тыуған ерҙең тарихына ҡыҙыҡһыныу, һоҡланыу, ғорурланыу тойғоһо тәрбиәләү.
· Иғтибарҙы, телмәр үҫтереү, бирелгән һорауҙарға тулы яуап бирергә өйрәтеү.
Әңгәмә барышы.
– Балалар, беҙ ниндәй илдә йәшәйбеҙ? Дөрөҫ, Рәсәйҙә йәшәгән халыҡтар рәсәйлеләр, тип атала.
Беҙҙең ил бөйөк, көслө һәм матур. Илдең төп байлығы – берҙәм һәм татыу йәшәгән халыҡтар. Ҙур Рәсәйҙә урыҫтар, украиндар, сыуаштар, мариҙар, татарҙар, поляктар, башҡорттар һ.б. милләт халыҡтары йәшәй. Бөгөн беҙ Өфө районында йәшәгән халыҡтар тураһында һөйләшәсәкбеҙ.
Бына урыҫ халҡының милли кейеме: байрамса сарафан, күлдәк, кокошник, кафтан, картуз.
Ә башҡорт халҡының милли кейеме биҙәктәре, тәңкәләре менән айырылып тора. Ҡатын-ҡыҙҙар күлдәк, камзул, елән, түшелдерек, баштарына ҡашмау, ә ир-ат күлдәк, камзул, бүрек, салбар кейгәндәр.
Был сыуаш халҡының милли кейеме. Костюм нимә менән айырыла? Аҡ һәм ҡыҙыл төҫтәр ҡулланыла. Ҡатын-ҡыҙҙар алъяпҡыс таҡҡандар, баштарына тухья кейгәндәр.
Ә был мари халҡының милли кейеме. Үҙенсәлекле орнаменттары менән айырылып тора.
Татар халҡының милли кейеме сәскә һәм геометрик фигуралар менән сигелгән. Ҡатын-ҡыҙҙар күлдәк, алъяпҡыс, ҡалпаҡ, ә ир-ат камзул, баштарына түбәтәй кейгән.
Һәр халыҡҡа үҙ милли кейеме бик ҡәҙерле ҡомартҡы. Уны ҡәҙерләп байрам сараларында кейәләр. Шулай уҡ һәр бер халыҡтың иң ҙур хазинаһы –  Әсә (туған) теле. Беҙҙең илдә төрлө милләт кешеләре рус һәм туған телендә иркен аралаша.

Һәр халыҡтың тарихы, мәҙәниәте, йолалары бар. Йола – быуындан-быуынға атай-олатайҙарҙан күсә килгән изге күренеш. Мәҫәлән, халыҡ байрамдары, туй йолалары. Урыҫ халҡының милли байрамдары – Масленица, Раштыуа, Пасха, Иван Купала, Кузьма Ильин көнө.
Башҡорт һәм татар халҡының Һабантуй, Ураҙа, Ҡорбан байрамдары бар.
Боронғо сыуаш календары буйынса, яҙ миҙгеле башланыр алдынан Манкун, яҙғы сәсеү эштәре тамамланғас, акатуй үткәрелер булған.
Ага пайрем – марый халҡының сәсеү эштәре башланғас үткәрелә торған байрамы.
Һәр халыҡ борон-борондан әкиәт ижад иткән. Һәр әкиәттә яҡшылыҡ яуызлыҡты еңгән. Кешеләрҙе яҡшылыҡҡа, батырлыҡҡа өйрәткән. Урыҫ халыҡ әкиәттәре: «Сыбар тауыҡ», «Бүре һәм кәзә бәрәстәре», «Шалҡан», «Йомро икмәк».
Башҡорт халыҡ әкиәттәре: «Әбйәлил», «Ҡамыр батыр», «Әминбәк». Сыуаш халыҡ әкиәттәре: «Ҙур ҡуян», «Бай һәм ярлы». Мари халыҡ әкиәттәре: «Алым батыр», «Аҡҡош».
Бөтә халыҡ әкиәттәре лә бик изге. Яманлыҡты изгелек еңеп сыға. Шуға күрә лә Өфө районында халыҡтар бер-береһе менән дуҫ, татыу йәшәйҙәр.
Беҙҙең ил халыҡ кәсептәре менән дә дан тота. Һәр халыҡтың үҙенә генә хас кәсептәре бар. Өфө районында төрлө милләт кешеләре халыҡтың тормош-көнкүрешен ихтирам итеп дуҫ, татыу йәшәй.
Бөгөн беҙ ниндәй яңы мәғлүмәттәр алдыҡ?
Төрлө милләт халыҡтары менән дуҫлыҡ ни өсөн кәрәк?

Апрель 
«Тарих төпкөлөнә сәйәхәт» ойошторолған белем биреү эшмәкәрлеге

Йүнәлеш: Тирә-яҡты өйрәнеү.
Белем биреү өлкәһе: Социаль-коммуникатив үҫеш.
Маҡсат: Уйын ярҙамында башҡорт халҡының көнкүреше, тарихы, милли йолалары, ғөрөф ғәҙәттәре һәм ырыуҙары менән танышыуҙы дауам итеү.
Бурыстары:
1.Белем биреү: Балаларҙың башҡорт халҡы тарихы, көнкүреше тураһында белемен арттырыу, ете ырыу тураһында мәғлүмәт биреүҙе дауам итеү.
2. Үҫтереүсе бурыс: Балаларҙың күҙаллауын һәм телмәрен үҫтереү, һүҙ байлығын арттырыу.
3. Тәрбиәүи бурыс: Балаларҙа башҡорт халҡының тарихы, көнкүреше һәм милли йолаларына ихтирам тәрбиәләү.
Методик алымдар: Күргәҙмә материалдар, уйын аша телмәр үҫтереү.
Әҙерлек эш төрҙәре: Балалар менән алдан башҡорт халҡының ете ырыуы тураһында һөйләшеү һәм өйрәнеү.
Йыһазландырыу: башҡорт тирмәһе күренеше, «Ниндәй ырыу тамғаһы» дидактик уйыны өсөн йыһаз, милли аш-һыу, милли кейем һүрәттәре, уҡ-ян.
Дәрес барышы:
Көй аҫтында балалар килеп инә.
– Һаумыһығыҙ, балалар! Әйҙәгеҙ йәшел сиҙәмдә уйындар уйнап алайыҡ!
Ҡапыл  экранда бабай пәйҙә була.
– Ай-һай, ниндәй ят донъяға килеп сыҡтым? Бер нимә лә аңламайым. Ҡайҙа минең тирмәләрем, көтөүҙәрем, аттарым? Ҡайҙандыр балалар килеп сыҡты. Әссәләмәғәләйкүм, балалар! Һеҙ ниндәй ырыу балалары, танымайымсы?!
– Һаумыһығыҙ, бабай! Беҙ ырыу балалары түгел. Беҙ – «Аҡбуҙат» балалар баҡсаһынан.
– Ә? Ниндәй баҡса? Бер нимә лә аңламайым.
– Беҙ Шамонин ауылының «Аҡбуҙат» балалар баҡсаһынан. Бабай, ә һеҙ кем булаһығыҙ?
– Мин, балалар, Урал батыр тоҡомонан, Бөрйән ырыуынан, Иҫәкәй бей булам. Ҡара урманлы Ағиҙел ярҙарында минең тирмәләрем, йәйләүҙәрем. Әйҙәгеҙ, миңә ҡунаҡҡа, өләсәйегеҙҙең самауыры ла ҡайнағандыр.
– Балалар, әйҙәгеҙ, бынан күп йылдар элек беҙҙең ата-бабаларыбыҙ нисек йәшәгән икән, күреп ҡайтайыҡ.
Тылсымлы көй яңғырай, балалар тирмә эргәһенә барып сыға. Өләсәй ҡаршы ала.
– Әй, ниндәй тауыш сыҡты тип торам, ҡунаҡтар бар икән!
– Һаумыһығыҙ, инәй!
– Һаумыһығыҙ! Ниндәй ырыуҙан булаһығыҙ, бер ҙә танымайым, таныштырып үтһәгеҙсе?
Тимерхан:
– Ырыуым – Мең,
Ҡошом – ҡарсыға,
Ағасым – ҡайын,
Ораным – Алас,
Тамғам – ҡабырға,
Батырым – Ҡәнзәфәр бей.
– Беләм, беләм Ҡәнзәфәр бейҙең ырыуын. Бик көслө, батыр ырыу. Егеттәре ҡыйыу, ә ҡыҙҙары егәрле, аш-һыуға оҫта. Әйҙәгеҙ Мең ырыуы ҡыҙы бешергән бишбармаҡты тәмләп  алайыҡ. («Бишбармаҡ» бейеүе)
– Афарин, ҡыҙым! Балалар, бишбармаҡ – башҡорт халҡының милли ризығы. Бишбармаҡты ҡәҙерле ҡунаҡтарға бешергәндәр. (Ҡабатлайҙар, һүрәтен ҡарайҙар)
Нурзилә:
 – Ырыуым – Үҫәргән,
Ҡошом – торна,
Ағасым – миләш,
Ораным – Туҡһаба,
Тамғам – өҙәңге,
Батырым – Бикбау бей.
– Афарин, Үҫәргән ырыуы бик көслө, яусыл, даусыл ырыу. Балалар, бына был Үҫәргән батырҙарының ҡоралы – уҡ һәм ян. 
Ян – уҡ атыу өсөн бөгөп кереш тартҡан боронғо атыу ҡоралы.
Уҡ – ян менән ата торған төҙ нәҙек таяҡ. Бер башы осло, икенсеһе ҡанат һымаҡ айырылып тора. Уҡ һәм ян башҡорт халҡының һунарға барғанда ла, яуға сапҡанда ла айырылғыһыҙ дуҫы булған. Бына шулай, балалар, был ҡорал һаҡланыу сараһы ла, йәшәү сығанағы ла булып торған. (Ҡабатлайбыҙ)
Наҙгөл:
– Ырыуым – Ҡатай,
Ҡошом – ҡауҙы,
Ағасым – артыш,
Ораным – Тайлаҡ,
Тамғам – тырма,
Батырым – Ҡатай бей.
– Афарин, балалар, Ҡатай ҡыҙы ниндәй милли кейем кейгән, ҡарайыҡ әле.
«Ҡурсаҡты кейендер» дидактик уйыны
– Кейем атамаларын әйтеп кейендерәбеҙ. Был – ҡашмау, баш кейеме, күлдәк, камзул, елән, ситек, селтәр һ.б.
Юлиә:
– Ырыуым – Табын,
Ҡошом – ҡарағош,
Ағасым – ҡарағас,
Ораным – Салауат,
Тамғам – сүмес,
Батырым – Бикбау бей.
– Табын ырыуы халҡы шулай уҡ малсылыҡ менән шөғөлләнгән. Әйҙәгеҙ ҡыпсаҡ ҡыҙҙары бешкән ҡымыҙҙы ауыҙ итеп ҡарайыҡ. («Ҡымыҙ бешеү» бейеүе)
– Афарин, ҡыҙҙар! Балалар, ҡымыҙҙы нимәнән эшләгәндәр? (Балаларҙың яуабы) Эйе, ҡымыҙ – бейә һөтөн әсетеп эшләнгән бик файҙалы эсемлек.
Риана:
Ырыуым – Ҡыпсаҡ,
Ҡошом – бөркөт,
Ағасым – ҡарама,
Ораным – Тәңре,
Тамғам –һуйыраяҡ
Батырым – Бабсаҡ бей.
– Ҡыпсаҡ ырыуы бик сая, уҡымышлы ырыу булған.
Фатима:
Ырыуым – Бөрйән,
Ҡошом – ҡарсыға,
Ағасым – имән,
Ораным – Аҡтуған,
Тамғам – мыҫҡал,
Батырым – Иҫәкәй бей.
– Бөрйән ырыуы иң күптәрҙән һәм боронғоларҙан иҫәпләнә. Дала яҡтарында йәшәүселәр күпләп мал тотҡан, урман, таулы яҡта йәшәгәндәр. Ҡортсолоҡ, һөнәрселек менән шөғөлләнгәндәр.
– Балалар, күпләп мал тотҡас, умартасылыҡ менән шөғөлләнгәс, уларҙың өҫтәлендә ниндәй аҙыҡ булған икән? (Балаларҙың яуабы) 
– Эйе, һөт аҙыҡтары – ҡорот, ҡатыҡ, май, ит аҙыҡтары – ҡаҙылыҡ, тултырма, бишбармаҡ, ҡамыр аштары – бауырһаҡ, сәксәк, бәлеш һ.б (Һүрәттәрен ҡарайбыҙ, ҡабатлайбыҙ)
Мәликә:
– Ырыуым –Түңгәүер,
Ҡошом – һайыҫҡан,
Ағасым – ерек,
Ораным – Ҡуңғырат,
Тамғам – айтамға,
Батырым – Бикбау бей.
– Афарин, балалар! Ырыуҙарығыҙҙы бик яҡшы беләһегеҙ икән. Миңә ярҙам итеп бынау тирмәләргә ырыу тамғаларын ҡуйып сығығыҙ әле. (Ете тирмәгә ырыу тамғаһын, ҡошо һәм ағасы һүрәтен беркетеп сығалар)
– Афарин, балалар! Бик яҡшы беләһегеҙ! Ғөрөф-ғәҙәттәребеҙҙе, йолаларыбыҙҙы ла киләһе быуынға түкмәй-сәсмәй алып барып еткерегеҙ.
– Рәхмәт, өләсәй! Беҙ ҡайтайыҡ инде, һау булығыҙ!
– Һау булығыҙ, балалар!
Тылсымлы көй, балалар баҡсаға кире әйләнеп ҡайталар.
– Балалар, беҙ һеҙҙең менән тарихтар төпкөлөндә сәйәхәттә булдыҡ. Һеҙгә оҡшанымы? Ҡайһы осраҡтар оҡшаны? Ниндәй яңы һүҙҙәр ишеттек? (Ҡабатлайбыҙ). Афарин, балалар! Һеҙ үҙегеҙҙе бик яҡшы яҡтан күрһәттегеҙ. 


Май 
Башҡорт халыҡ әкиәттәрендә һәм легендаларында
мифологик персонаждар

Әңгәмә.
Маҡсат: балаларҙы башҡорт халыҡ әкиәттәрендә һәм легендаларында һөйләнелгән мифологик персонаждар менән таныштырыу.
Бурыстар:
· Балаларҙы образлы әйтелгән күсмә мәғәнәле һүҙҙәрҙе аңларға өйрәтеү, белемдәрен арттырыу.
· Аңлап тыңлау һәләтен үҫтереү, фекерләү, күҙаллау һәләтен, хәтерен үҫтереү.
· Башҡорт халыҡ ижадына ҡыҙыҡһыныусанлыҡ тәрбиәләү.

Әңгәмә барышы.
Балалар, беҙ һеҙҙең менән бик күп башҡорт халыҡ әкиәттәрен, легендаларын уҡыныҡ һәм тыңланыҡ. Әйҙәгеҙ, иҫкә төшөрөп алайыҡ, ниндәй әкиәттәр һәм легендалар беләбеҙ?

– Афарин! Ә хәҙер һүрәттәргә ҡарап ниндәй әкиәт геройҙары төшөрөлгән икән әйтегеҙ.
– Был – Аҡбуҙат, пар ҡанатлы ат. Ул батырҙарҙың алыштырғыһыҙ дуҫы, ярҙамсыһы итеп һүрәтләнә.
– Балалар, һеҙ Аҡбуҙат тураһында ниндәй әкиәт, легендалар беләһегеҙ? Афарин. Киләһе һүрәттә аждаһа һүрәтләнгән. Аждаһа күп әкиәттәрҙә һәм легендаларҙа һүрәтләнә. Халыҡ ышаныуы буйынса, йөҙ йыл йәшәгән йылан аждаһаға әйләнә. Ул – ете йә ун ике башлы, ауыҙҙарынан ут сәсеп торған ҡурҡыныс йән эйәһе. Аждаһалар һыу буйында, күлдәрҙә, һаҙлыҡтарҙа йәшәгән. Халыҡ, үҙҙәренә теймәһендәр өсөн, аждаһаға ҡорбан итеп йәш ҡыҙҙарҙы биргән. Балалар, аждаһа тураһында ниндәй әкиәттәр беләһегеҙ?

– Албаҫты күберәк ялбыр, оҙон, сыуалған оҙон сәсле ҡатын-ҡыҙ образында һүрәтләнә. Шулай уҡ һирәк осраҡта һаҡаллы бабай, йәнлек һүрәтенә лә керә.
Бисура – ҡатын-ҡыҙ образындағы яуыз йән. Ул мейес тирәһендә йәшәй, тип уйлағандар. Бисура кешегә эйәләшһә, кеше бисура һымаҡ шәп эшләй, тигән ышаныуҙар булған.
Юха. Әкиәттәрҙә Юха кешеләрҙе үлтерә. Ул матур ҡыҙ һүрәтенә инеп егеткә кейәүгә сыға һәм яйлап уның ҡанын эсә. Егет кеше хәле бөтөп үлә.

– Балалар, башҡорт халыҡ әкиәттәрендә һәм легендаларында бик күп мифологик персонаждар һүрәләнә. Беҙ бөгөн шуларҙың бер нисәүһе менән таныштыҡ. Ниндәй персонаждар һеҙҙең иҫегеҙҙә ҡалды? Уларҙы ниндәй әкиәттәрҙә осраттығыҙ?

– Һеҙ нисек уйлайһығыҙ, был персонаждар ысынлап та бармы икән? (Балаларҙың фекерҙәре)

